– Нурлан оға отдан йиқилиб қўлини синдириб олибди. Энди қўйларни ўзинг боқасан, – деди Абдуғаффор фермер қора молларга қараб юрган Адҳамни ёнига чақириб. Сўнг унга 525 бош қўйни санаб топширди. Кета туриб «Адҳам, сенга ишондим, уялтирмассан» деди.\nБўстонлиқда Абдуғаффор фермерни (исм-фамилиялар ўзгартирилган) ишнинг кўзини биладиган одам сифатида танишади. Куз кунларининг бирида, аниқроғи 2018 йилнинг сентябрида унинг олдига ҳамқишлоғи, хурмача қилиқлари билан танилган Адҳам Турдиев иш сўраб келади. 26 ёшли Адҳам уч марта судланиб, умрининг анчагина қисмини панжара ортида ўтказганлардан бири. Фермерга учрашган пайтида ҳам унга суд қарори билан уч йилу уч ой муддатга озодликни чеклаш жазоси белгиланган эди.\nУ фермерга ҳаётда кўп адашгани, энди тазарру қилганию одамга ўхшаб яшамоқчи эканини тушунтирган бўлди. Гапининг охирида «Ака, биласиз, шаҳарга ишлагани борай десам, рухсат йўқ. Шунга фермангизда ишласам» деди.\nНачора, «йигитга имконият бериш керак». Қолаверса, хўжаликка чўпон ҳам зарур. Фермер рози бўлди.\nЧўпон таё¬ғини қўлига олганига олти ой ҳам бўлмай, Адҳам эски одатларини қўмсаб қолди. «Бир сурув қўй. Орасидан беш-ўнтасини пуллаб юборсам, фермер билиб ўтирибдими?» Режасини пишитиб, эски танишларига телефон қилиб чиқди. Акрам деган танишидан хондайлиқлик Ориф деган чўпон йигитнинг телефон рақамини олиб, унга чиқди. «30-40 бош қўйим бор, шуни ўзинг¬никиларга қўшиб боқиб бер...».\nХуллас, Адҳам эртасига унга қўйларни етказадиган, Ориф боқиб берадиган бўлди. Айтилган куннинг эртасига Адҳам сурувдан 38 бош совлиқни ажратиб олиб, танишининг олдига солиб юборди. У эса қўйларни Ориф қўй боқиб юрган яйловга ҳайдаб кетди.\nШу орада, сурувдан хабар олгани яйловга Абдуғаффор фермер келиб қолди. Қўйларни қайта-қайта саноқдан ўтказишса ҳам 38 бош қўй кам чиқаверди. Адҳам ҳам, Нурлан оға ҳам «билмайман»дан нарига ўтмади.\n– «Гап бундай, – деди фермер икки чўпонни олдига чорлаб, – ҳозирча, милицияга ариза бермай тураман, агар шайтон йўлдан уриб, шу ишни қилган бўлсаларинг, жойига қайтаринглар. Гап ўртамизда қолади. Бўлмаса, бошқача гаплашаман».\nФермер шундай деб ортига қайтди. Йўлда ўйлаб кўриб, вақтни бой берса, кўп нарса йўқотишини тушунди. Ахир, 38 бош қўй бу ўртача 38 миллион сўм дегани. Нурлан оға ҳалол одам, гумони Адҳамдан. Шунинг учун унинг кимлар билан учрашгани ёки телефонда гаплашганини билмоқчи бўлди.\nСим карта бир танишининг номига олинганини эслаб, уни топди. Телефон сўзлашувлари рўйхатини чиқартириб, Адҳам гаплашган рақамларга бирма-бир қўнғироқ қилиб чиқди. Ҳаммаси ойдинлашди...\nҚинғир иши фош бўлган Адҳам нима қиларини билмай қолди. Шу куниёқ Орифга телефон қилиб қўйларни қайтаришни сўради. Бу орада улар 38 бош қўйдан 4 тасини пуллаб юборишга улгурган экан. Нима қилиб бўлса ҳам ўрнини тўлдириш керак. Қўйларни Абдуғаффор аканинг фермасига ҳайдаб кела туриб, жиноий гуруҳ аъзолари яна бир жиноятга қўл уришади: йўл-йўлакай қишлоқ атрофида ўтлаб юрган 9 бош қўйни ўғирлашади. Турган гапки, куппа-кундузи қўйларини ўғирлатган Қ. Абдиев ИИБга ариза билан мурожаат қилади.\nОлиб борилган терговга қадар текширув ҳаракатлари натижасида ўғри чўпонларнинг қилмиши қисқа муддат ичида фош бўлади. Бу орада улар минг тазарру билан ўғирланган қўйларни эгаларига топширади. Яъни, жабр¬ланувчиларга етказилган зарар тўлиқ қопланган.\nСуд жиноят ишини кўриб чиқар экан, айбланувчиларнинг содир этган жиноятидаги жавобгарликни енгиллаштирувчи ва оғирлаштирувчи жиҳатларни инобатга олган ҳолда, уларнинг ҳар бирига қонуний жазо тайинлади.\nБўстонлиқ тумани суди раиси\n2019 йил 28 июнь)


05 октябрь 2016, 11:13\nЎсмирлар ўртасида шахмат бўйича жаҳон чемпионатида 61 мамлакатдан 412 спортчи иштирок этди, "gazeta.uz" нашри\n20 сентябрдан 4 октябрга қадар Россиянинг Ханти-Мансий шаҳрида 14, 16 ва 18 ёшгача бўлган ўсмирлар ва қизлар ўртасида шахмат бўйича Халқаро шахмат федерацияси (ФИДЕ) жаҳон чемпионати бўлиб ўтди.\nМусобақада 61 мамлакатдан 412 шахматчи (221 ўсмир ва 191 қиз) қатнашди. Спортчилар икки — ҳар икки жинс вакиллари иштирок этиши мумкин бўлган «опен» ва фақатгина қизлар учун секцияда баҳсга киришди. Ўзбекистон термасидан олти нафар шахматчи қатнашди.\nЎзбекистон вакилларидан фақат бир нафари — Нодирбек Якуббоев (жаҳон рейтингида 2431 пункт) 43 мамлакатдан келган 76 нафар 14 ёшгача спортчи ўртасида 11 тур якунларига кўра бронза медалига сазовор бўлди.\n18 ёшгача қизлар орасида грециялик Ставрула Цолакиду, ўсмирлар ўртасида арманистонлик Мануэль Петросян олтин медалга сазовор бўлди. Ҳиндистонлик Хагавене Аланкша ҳамда Арманистон вакили Хаик Мартиросян 16 ёшгача бўлган ўсмирлар ва қизлар ўртасида ғолиб деб топилди.\n14 ёшгача шахматчилар орасида хитойлик Чжу Жинер ҳамда Семёна Ломасова биринчи ўринни банд этди.\nТеглар: бўлган шахматчи хитойлик биринчи вакиллари нафари\nЯнгиликлар » Спорт » Нодирбек Якуббоев шахмат бўйича ЖЧ бронза медали соҳиби бўлди\n18:19 «Australian open». Ярим финалчилар аниқ бўлди\n12:29 Рио-2016 қаҳрамонларининг бронза ҳайкаллари ясалди (Фото)\n09:33 Колумбия—2016. Футзал бўйича Жаҳон Чемпионатида 1/8 финал жуфтликлари аниқ бўлди\n15:13 Ўзбекистонлик 6 ёшли шахматчи дунёдаги энг ёш спорт усталигига номзод бўлди


ИнтерФУТБОЛ :: Тақдир: ТУТҚИЧ БЕРМАС КИЧКИНТОЙ\nТақдир: ТУТҚИЧ БЕРМАС КИЧКИНТОЙ\nАср бошларида «Барселона» ўсмирлар жамоаси вакиллари бирор марта «Эспаньол» ўсмирларини мағлубиятга учратолмагандилар. «Кўк-анорранглилар»га доимо ўзларидан жисмоний жиҳатдан қувватлироқ ва тажрибалироқ бўлган шундай рақибларни ютиш тажрибаси етишмасди. Бироқ барчаси Лионель Месси «Барселона» футбол академиясида пайдо бўлганидан сўнг ўзгарди. Ўшанда 2002 йил эди ва аргентиналик вундеркинд ҳам эндигина 14 ёшга кирганди.\n«Биз уларнинг майдонига келдик ва 3та тўп киритдик, - деб хотирлайди Бельгиянинг «Эйпен» жамоаси ҳимоячиси ва ўша таркибнинг сардорларидан бири Марк Валиенте. Асли росариолик бўлган Месси «Барселона» академиясига икки йил олдин келган ва 12 ёшида жамоанинг ўсмирлар таркибидан ўрин олганди. Ҳимоячи Роберт Франчнинг таъкидлашича, Месси ҳатто ўзини янги жамоадошларига ҳам яхшироқ таништирмай, таркибга ёриб кирди. «Барселона» академиясига янги келганлардан доим бир нарсани сўрашади: «Қайси позицияда ўйнайсан?». 2002 йилнинг февралида ҳам Родольф Боррелл Мессига шундай савол билан мурожаат қилиб, буни билмоқчи бўлди. Лео эса бошини кўтармаган ҳолда жавоб қайтарди: «Мен форвардман».\n«У мени қойил қолдирди, - дейди Месси билан бир кунда «Барселона»да пайдо бўлган Рохер Хирибет. - Лионель жисмоний жиҳатлари билангина клубда пайдо бўлмаганини яхши тушунардим. Чунки 12 ёшимда менинг бўйим 1,70 см. бўлган бўлса, у бир ярим метрдан баланд эмасди». Боррелл жамоага Месси дарвозанинг юқори «тўққизлиги»ни аниқ нишонга олишда беназир эканлигини тушунтирди. Валиентенинг айтишича, ўшанда Ла-Масияга узоқ юртлардан кам одам ташриф буюрар, Месси ҳам шулардан бири эди. Илк машғулотлардаёқ у барчанинг эътиборини ўзига қаратди ва ўзгача қобилиятга эга эканлигини исботлади. Кўп вақт ўтмай, у майдонда чинданам «беназир»лигини намойиш этди. Уни Сеск Фабрегас - жамоанинг бош юлдузларидан бири ҳисобланган футболчи билан ҳужумга қўйишди. «Сескда иқтидор бор эди. У ўйинни ўқий оларди. «Квадрат» вақтида ҳеч қачон тўғри позицияни танламасди-ю, лекин доим тўпни бошқалардан олиб қўярди», - дея эслайди Месси.\nБироқ ўшанда Фабрегас ҳаммани лол қолдиролмади. Боиси, Мессининг иқтидори чинданам кучли эди. Бу ҳақда испаниялик ярим ҳимоячи шундай эслайди: «Бизни доим тўпга бир-икки тегиниш билан ўйнашга ўргатишарди. Ўсмирлигимизданоқ назорат, тўп оширишлар ва тўпнинг тез ҳаракатланишига одатлангандик. Ва кутилмаганда бир бола пайдо бўлиб, 4-5 тегинишда ҳам тўпни ўзида сақлаб қолишни уддалай бошлади - бунга кетадиган вақт бизнинг тўп оширишга кетадиган муддат билан тенг эди».\nАммо машғулот - тўлақонли ўйин эмас ва аргентиналик вундеркинддан амалда ўзини кўрсатиш талаб қилинарди. Альберт Бенайгес, яъни «кантера»нинг 20 йиллик афсонавий етакчисидан тезкорлик талаб қилинарди. Боиси, Месси бўлғуси икки учрашувда майдонга тушмаса, у ҳолда 18 ёшга тўлгунича, бу имкониятдан маҳрум бўлиши тайин эди-да. Биринчи ўйин 2001 йилнинг 7 март санасига тўғри келди. Ўша баҳсда Месси тўп киритишга муваффақ бўлди. Аммо мазкур омадли дебют меҳмонда бўлиб ўтган учрашувда олинган жароҳат сабабли амалга ошмаслиги ҳам эҳтимолдан холи эмасди. Аргентиналик вундеркинд бундай жароҳатга қайта йўлиқмади. Аммо ўшанда «Барселона»да бу ҳақда ҳеч ким билмасди. Клубдагилар ташвишга тушиб қолишди - ахир Леонинг бўйи паст эканлиги етмаганидек, озғин ҳам эди-да. Шу тариқа унинг учун Infantil B жамоасига йўл ёпилди.\nМесси жароҳатлардан фориғ бўлгач, Inftantil A учун майдонга туша бошлади. Унинг ўйинида олдин олган жароҳатнинг изи ҳам кўринмасди, аммо кенг қулоч ёзиб тўп суришига яна имкон беришмади - Боррелл Бенайгес билан бирга футболчини дарҳол 16 ёшгача бўлган жамоага қайтариб юборишди. Бу 2002 йили юз берди. Аммо айнан шу ерда у ҳамманинг эътиборини чинакамига ўзига қарата бошлади. «Шу пайтгача кийим алмаштириш хонасида ҳеч ким унга эътибор бермасди. Биз аҳил жамоа эдик, у эса ўз бурчагига тиқилиб олганча ортиқча бир сўз айтмасди», - дея хотирлайди Робертнинг укаси Рохер Франч. Аммо майдонда ҳаммаси бошқача эди. Лионель барчанинг жаҳлини чиқарарди, унга қарши ўйнаш жуда ноқулай эди. Роберт Франч қўшимча қилади: «У биздан анча яхши ўйнашини тушунардик, шу боис, оғир вазиятларда ўзини қандай тутишини кўришни истардик. Аммо унга барибир эди. Шу даражада тезкор эдики, ортидан қувиб етолмасдик».\nРоберт уни йўлдан олиб ташлашга ҳар қанча уринмасин, бари бефойда эди: «Унга етиб олишга уринасан ва энди етиб олай деганингда... аллақачон кўздан йўқолган - бошқа ҳимоячи билан курашаётган бўлади. У ҳақиқий машина эди».\nРоберт ва бошқалар у билан яккама-якка курашишдан чўчишарди. «Ҳатто тўпга оёғимиз тегмаслигини билардик». Пау Торрас (ўша пайтдаги «Кадет Б» жамоаси дарвозабони, ҳозирда «Картахена» клуби шарафини ҳимоя қилмоқда) эса ҳатто кўзларига ишонмасди: «У жим турганча машғулотларда қатнашарди, ундан кейин эса биз чурқ этолмай қолардик. Унинг учун эса бу мўъжиза оддий ҳолатдек эди, - дейди у. - Баъзида уни тўхтатишнинг ягона йўли - тўппончани қўлга олиб, уни отиб ташлашдай кўринарди. Аммо шунда ҳам у тўп билан ўқдан қочишга улгурса керак».\nБуларнинг барчаси ўша пайтда 13 ёшли болакай бўлган Лионель Месси ҳақидаги фикрлар эди. Лео фақатгина тўпни ўйнатишда моҳир эди, қолган пайтда эса оғзини очмасди ҳам. Болалар Венециядаги мусобақада иштирок этиш учун йўл олишгандагина, у аста-секин очила бошлади. «У ҳазиллаша бошлади. Бунгача эса шу даражада уятчан эдики, ҳатто овозини ҳам эшитмасдик», - де эслайди Валиенте. Месси Ла-Масиянинг яна бир даҳоси ва Аргентина ёшлар терма жамоасидаги ҳамкори Виктор Васкес сабабли ўзгарганди. Улар ҳаттоки, бир мактабда ўқишди. Айнан Венецияда Месси илк бор enano - «кичкинтой» деган лақаб олди. «Фақат ўша сафардан кейин - ўртамизда ўзаро тушуниш пайдо бўлгандан сўнггина Мессини шу ном билан атай бошладик. Бу лақаб боқий бўлиб қолди: Месси асосий таркибда дебютини ўтказганда ҳам ва Ла-Масияга ташриф буюрганида ҳам, биз дарҳол: «Хўш, кичкинтой, катта болалар билан чиқишоляпсанми?» деб сўрардик ва ўз ҳазилимиздан ўзимиз қаҳ-қаҳ уриб кулардик, - деб хотирлайди Рохер Хирибет. - Балки унинг жаҳлини ҳам чиқаргандирмиз, аммо Месси буни билдирмасди. У билан ишлаш доимо ёқимли эди. Менимча, эртага кўришиб қолсак, орадан 15 йил ўтмагандай, яна қучоқлашамиз ва гаплашиб кетаверамиз».\n1987 йилдаги синф 2002-2003 йиллар мавсумидаги «Кадет А» тоифасига ўтди. Айнан шу йигитлар балки, Ла-Масиядаги энг яхши битирувчилар сифатида донг чиқаришгандир ҳам. Улар Тито Виланова ва Алекс Гарсия билан бирга ишлашди, аммо барчаларини узоқ вақт бирга ушлаб туришнинг имкони бўлмади. Сеск «Арсенал»га йўл олди, Жерар Пике эса - «Манчестер Юнайтед»га. Месси бўлса, «Барселона» академиясида янада узоққа борди. Дастлаб 19 ёшгача бўлган таркибда, сўнг «Барселона С»га (ҳозирда бу жамоа мавжуд эмас), кейин «Барселона Б»га. Барчасида бир йилдан кўп бўлмаган вақт тўп сурди. 16 ёшида катталар жамоасида дебютини ўтказди, 17 ёшида эса - ўша пайтнинг энг яхши футболчиларидан бири бўлган Роналдиньо билан бирга майдонга чиқиб, жамоанинг тенг ҳуқуқли аъзосига айланди.\nАйни пайт «Балагера» клубининг техник директори сифатида фаолият юритаётган Хирибет шундай хотирлайди: «Уни билган ва бирга ўйнаганларнинг барчаси Мессининг техникаси ва ҳар қандай вазиятга тез мослашиб кетишига ҳайрон бўлмай қоладиган даражага келиб улгуришганди. 10 йил аввал Месси тўпни йўқотмаган ҳолда тезликни ошириш имконига эга эди, аммо вақт ўтгани сари бошқа қобилиятлари ҳам юзага чиқа бошлади - масалан, ҳужумни ниҳоялаш ёки самарали тўп ошириш. Фаолиятининг ҳар бир босқичида у қайси фазилати жамоага ёрдам бериши тўғрисидаги саволга тўғри жавоб топиши билан мана ўн йилдирки энг яхшилар ичида энг яхши бўлиб келмоқда. Ўсмирлар жамоасидан ҳозирги кунгача - у энг яхши бўлди».\nХирибет шунингдек, Месси бошқаларда босимни асло сезмаслиги билан ажралиб туришини ҳам алоҳида таъкидлайди: «У «босим» деган сўзни билмайди. Иқтидорлар жуда ҳам кўп бўлган, аммо уларнинг аксарияти босимни енгиб ўтолмаганликлари боис узоққа боришолмаган. Мен 1500 нафар мухлис олдида тўп сурганимда тиззаларим титрарди. У эса ҳатто ЧЛ финалида ҳам ўзини йўқотмаган ҳолда ўйнайди». Валиенте буни тасдиқлайди: «Ҳеч биримизни у асосийдан бунчалик тез ўрин олгани ажаблантирмади. Ҳайратлантирадигани, у карьерасининг ҳар бир босқичида ўзгарганидир».\n«У доим тўхтатиб бўлмас бўлган. Унга қарши тўп суришнинг имкони йўқ», - қўшиб қўяди Торрас. Орадан шунча йил ўтди ва бутун Европа юқоридаги сўзлар нақадар тўғрилигини билди. У аввал ҳам тутқич бермас эди, ҳозир ҳам шундай. У «Барселона» тарихини ўзгартирди, аммо Месси ҳақидаги афсона ҳали тугагани йўқ.


Беларусдаги россиялик ҳарбий хизматчи, ўтган йилги сурат. [Россия мудофаа вазирлиги]\nМОСКВА – Россия ва Украина ўртасидаги танглик кучайиб борар экан, сешанба (18 январ) куни Беларусга шошилинч ҳарбий машғулотлар ўтказиш учун россиялик аскарлар етиб келган.\nБеларус мудофаа вазирлиги хабарига кўра, «жумладан, республика ғарбий ва жанубий чегараларида» кескинлик кучайиб бораётгани сабабли мамлакат ҳарбий тайёргарлик машғулотларига мезбонлик қилмоқда.\nКиев ва унинг Ғарбдаги иттифоқчилари Москванинг Украина билан чегарага 100 минг аскар юборишини эҳтимолий босқин деб атаган ҳаракатига тайёргарлик кўрар экан, Ғарб Беларуснинг яқин иттифоқдоши бўлмиш Россия билан фаол дипломатик музокараларга киришган.\nРоссия Украина яқинига аскарлар жойлаштирилганини қуруқликдан ҳужумга тайёргарлик эканини рад этди ва НАТОни ўз чегараларига яқинлашаётганида айблаб, Вашингтон етакчилигидаги мудофаа блокидан янги аъзолар, хусусан Украина ва Грузияни қабул қилмаслик талабини қўйди.\nРоссия президенти Владимир Путин (ўнгда) Беларус президенти Александр Лукашенкони қарши олмоқда, 29 декабр куни Санкт-Петербург яқинида олинган сурат. [Алексей Никольский/РИА Новости/AFP]\nИкки қисмли машғулотлар\nРоссия ҳам, Беларус ҳам машғулотларда қанча аскар иштирок этиши ҳақида хабар бермаган. Беларусга кўра, машқлар икки босқичда бўлиб ўтади.\nБеларус мудофаа вазирлиги томонидан эълон қилинган видеолавҳада қорга бурканган поездлардан бир қатор ҳарбий техника, жумладан танклар туширилаётгани акс этган, деб хабар берган AFP.\nМашғулотларнинг биринчи қисми сешанба кунидан 9 февралга қадар давом этади, унда аскарларнинг тезкор ҳозирлиги, ҳукумат ва ҳарбий муассасалар хавфсизлигини таъминлаш, ҳаво кучларининг ҳамкорликдаги отишма машқларига эътибор қаратилади, деб хабар берган Мудофаа вазирлиги.\nИккинчи босқич машғулотлари 10-20 феврал кунлари ўтказилади ва чегара мудофаасини кучайтиришга қаратилади, дейилади хабарда.\nБеларус раҳбари Александр Лукашенко жорий ҳафта бошида Россия ва Беларус ҳарбийлари қўшма машғулотлар ўтказишини эълон қилар экан, бунга Украина ва НАТОга аъзо Польшада хорижий ҳарбий ҳозирлик кучайганини сабаб қилиб келтирган.\n«Февралда ҳарбий машқлар ўтказишни анча аввал режалаштирганмиз», деб хабар берган давлат ОАВ Лукашенконинг ҳарбий мутасаддиларга айтган гапидан иқтибос келтириб. «Бошланг, аниқ санани белгилангки, ҳеч ким бизни кутилмаганда аскар ҳозирлаб, деярли урушга тайёр ҳолатга келишда айбламасин.»\nЛукашенко Россия билан қўшма машғулотлар декабр ойида иттифоқчиси Россия президенти Владимир Путин билан келишилган ҳолда режалаштирилгани, аммо ўшанда эълон қилинмаганини айтиб ўтган.\nУнга кўра, машғулотлар «Иттифоқ қарори 2022» деб номланади ва мамлакат ҳарбий кучларининг «Ғарбдан келаётган кучларга қаршилик кўрсатиш» сценарийсига асосланган бўлади.\nДеярли ўттиз йилдан бери иқтидорда бўлган Беларус лидери машғулотларнинг ўтказилишига Польша, Украина ва Болтиқбўйи мамлакатлари билан ўз мамлакати чегараси яқинидаги ҳарбий ҳозирлик сабаб бўлганини айтган.\nУ ўз даъволарини далиллар билан асосламай, Украинани минглаб аскарларни ҳозирлашда айблаган. Варшава НАТОдан «кўп босқичли логистика, таъминот ва техник ёрдам тармоғини» жойлаштиришни талаб қилган, дейди у.\n2020 йил август ойида Беларусдаги баҳсли президент сайловларидан кейин Путин Лукашенкони қўллаб-қувватлаган, бу унинг ҳукмронлигига қарши оммавий намойишларга сабаб бўлган.\nПутин Беларусда сайловлардан кейинги вазият ёмонлашадиган бўлса, мамлакатга Россия хавфсизлик кучларини киритишга ваъда берган.\nЛукашенко Москва билан алоқаларни кучайтиришга сўз берар экан, Путин уруш ҳолатидаги Беларус етакчисига 1,5 миллиард долларлик кредит ваъда қилган.\nЯнвар ойи бошларида эса россиялик аскарлар Қозоғистонга кириб борди, бунга мамлакатни ларзага солган қонли тўқнашувлар сабаб бўлди.\nҚозоғистон ҳам, Россия ҳам ўнлаб одамлар ўлими ва деярли 10 минг кишининг ҳибсга олинишига сабаб бўлган норозиликни хорижлик «террорчилар»нинг ҳокимиятни ағдаришга уриниши деб атаган бўлса-да, бу иддаони қўллаб-қувватловчи далилларни келтирмаган.\n5 январ куни инқироз авжига чиқар экан, мамлакатга Россия бошчилигидаги Коллектив Хавфсизлик Шартномаси Ташкилотининг 2000 дан ортиқ аскардан иборат миссияси жойлаштирилди.\nКейинги бир неча кун ичида КХШТга аъзо бошқа давлатлар – Беларус, Тожикистон, Арманистон ва кейинроқ Қирғизистондан ҳам қўшинлар етиб келди.\nАскарлар Қозоғистонни 13 январ куни тарк эта бошлаган бўлса-да, Москва бу миссиядан Қозоғистон ва Марказий Осиё ҳудудининг қолган қисмида ўз таъсирни кучайтириш учун фойдаланиши мумкинлиги борасида хавотирлар кучайган.\n«Руслар уйингизга кириб олгач, уларни чиқариш жуда қийин бўлиши мумкин», деб огоҳлантирган АҚШ давлат котиби Энтони Блинкен 7 январ куни.


ОАВ Airbus борти ва Москвадаги уйда содир бўлган портлашлар ўртасида умумийлик мавжудлигини аниқлади\n10:14 / 19.11.2015\nИШИД томонидан Россиянинг Airbus A321 авиалайнерини портлатишда қўлланилган дея даъво қилинаётган бомба тузилишига кўра 1999 йилда Москва шаҳрида содир этилган қўпорувчилик ҳаракатда ишлатилган портловчи ускунага ўхшайди. Бу ҳақда 19 ноябрь куни “Коммерсантъ” нашри ёзмоқда.\nПортловчи ускуналар бўйича мутахассиснинг нашрга маълум қилишича, жангарилар эълон қилган фотосуратда бомбани йиғиш учун зарур бўлган барча қисмлар тасвирланган. Уни портлатиш учун стандарт Собиқ Иттифоқ электродетонатори намунасидан фойдаланилган, шунингдек, хўжалик мақсадларидан қўлланиладиган Хитой электр ёқувчиси ва бошқалар ишлатилган.\nНашрнинг қайд этишича, қурилмани бортга террористларнинг Шарм-аш-Шайх аэропортидаги рейслар ўртасида самолётга чиқиш ҳуқуқига эга бўлган маслакдошлари етказган бўлиши керак. Экспертларнинг тахминларига кўра, бомба ўнг бортнинг охирги қаторида ўриндиқлар орасида, йўловчилар герметик салонида ҳаракатга келган. Айнан шу ерда ташқи қопламада портлаш келтириб чиқарган 80 сантиметрга 1 метр ҳажмдаги тешик пайдо бўлган. Портлаш салондаги герметизация (ҳаво кириб-чиқмайдиган) ҳолатини бузган ва самолёт парчаланишини келтириб чиқарган.\nЭслатиб ўтамиз, 2015 йилнинг 31 октябрь куни Россиянинг "Когалимавиа" авиакомпаниясига тегишли Airbus-321 лайнери парвозга кўтарилгандан 23 дақиқа ўтиб ҳалокатга учраган эди. Мазкур самолёт бортидаги 217 нафар йўловчи ва етти нафар экипаж аъзосининг барчаси ҳалок бўлди. 16 ноябрь куни ФХХ мазкур фалокатга теракт сабаб бўлганини тасдиқлаб, ушбу жиноятга алоқадор шахслар ҳақида маълумот тақдим этганларга 50 миллион доллар миқдорида пул мукофоти берилишини эълон қилди.\nРоссия президенти Владимир Путин эса террористларни сайёранинг ҳар қандай нуқтасидан бўлса ҳам топиб, жазолашга ваъда берди.\n1999 йилнинг 9 сентябрь тунида Москванинг Гурьянова кўчасида кучли портлаш содир этилган эди. Натижада 106 киши ҳалок бўлган, 264 фуқаро турли даражада жароҳат олган. Орадан тўрт кун ўтиб Каширский шоссесида ҳам портлаш содир бўлган, бу сафар 124 киши ҳаётдан кўз юмган.


«Давлат харидлари тўғрисида»ги қонун лойиҳаси ишлаб чиқилди\n16:01 / 24.04.2017\nЎзбекистонда «Давлат харидлари тўғрисида»ги қонун лойиҳаси ишлаб чиқилди. Қонун лойиҳаси норматив-ҳуқуқий ҳужжатлар муҳокамага қўйиладиган порталда тақдим этилди.\nҚонунга мувофиқ, давлат харидлари - товар, иш ва хизматларнинг тўлиқ ёки қисман буюртмачилар томонидан қўлга киритилиши. Улар бюджет тизими маблағлари ва бошқа фонд ҳамда давлат ташқи кредитлари ва чет эл грантлари эвазига харид қилинади.\nДавлат сиёсатининг давлат харидлари соҳасидаги асосий мақсади давлат харидларининг барча субъектлари учун қулай бўлган муҳитни шакллантириш, шунингдек давлат харидларини амалга ошираётган вақтда коррупция ва бошқа қонунбузарликларга қарши курашиш ҳисобланади. Давлат харидлари нима учун амалга оширилади?\nдавлат дастурларини бажариш;\nдавлат хизматларини тақдим этиш;\nҳукуматнинг бошқа стратегик мақсад ва вазифаларига эришиш;\nбюджет ташкилотлар, бюджет воситаларини товарлар (ишлар ва хизматлар) кўринишида олувчилар эҳтиёжини қондириш.\nДавлат харидларини амалга оширишда ижтимоий-иқтисодий сиёсатнинг устувор жиҳатлари инобатга олинади. Маҳаллий ишлаб чиқарувчиларни қўллаб-қувватлаш, юқори технологик муҳитни яратиш ва қулай экологик шароитни сақлаб қолиш шулар жумласидандир.\nҚонун лойиҳаси шунингдек талабгор, етказиб берувчи, воситачининг ҳуқуқ ва мажбуриятларини тартибга солувчи нормаларни ҳам ўз ичига олади. Бундан ташқари, Ҳужжат давлат харидлари жараёнини белгилаб беради.\nДавлат харидлари ҳақидаги маълумот билан таъминлаш учун махсус ахборот портали қўлланади.


Испанияда ким чемпион бўлади? Куман жавоб берди\n22 март, 2021, 11:40\nТеглар:Рональд Куман | Барселона | Атлетико\nҲаммада муаммо бор...\nИспания чемпионатининг навбатдаги турида “Реал Сосьедад” устидан 6:1 ҳисобида қозонилган ғалабадан сўнг, “Барселона” бош мураббийи чемпионлик масаласи ҳақида гапирди.\n- Мен “Барселона”ни чемпионлик учун курашда фаворит, деб ҳисоблайманми? Олдинда ҳали ўйинлар кўп. “Атлетико” кучли, бироқ “Алавес”га қарши ўйинда улар ғалаба қозонишга қийналаётгани кўриниб қолди. "Реал" ҳам рақобатдан чиққани йўқ. Биз ортда қоляпмиз. Мавсум охиригача бирорта учрашувда ютқазмаймиз, дея олмайман. Шуниси аниқки, биз тўғри йўлдамиз. Биз руҳан ва жисмонан кучлимиз.\nМавсум бошида муаммоларга дуч келдик, кўп нарсани ўзгартирдик, лекин ҳар қандай жамоага ўрганиш учун вақт керак. Ла Лигада юқорилаш ва пасайишлар бўлди, ҳужумда самарасиз, ҳимояда ишончсиз ўйнадик. Бироқ, ҳозир жамоа кўтарила бошлади, - деди Рональд Куман.\nАйни пайтда “Барселона” 62 очко билан иккинчи ўринда бормоқда ва пешқадам “Атлетико” билан фарқ тўрт очкони ташкил қилмоқда.


08:40 / 25.07.2017\nШри-Ланка Республикаси ҳарбий-денгиз кучлари океанга олиб кетилган иккита ёш филни қутқариш бўйича операция ўтказишди. Қутқарув операцияси 12 соатдан кўпроқ давом этган, деб хабар бермоқда Daily Mail нашри.\nМаълум қилинишича, филлар соҳилдан бир метр нарилаб кетганларида аниқланганлар. Тахминларга кўра, филлар Коккилай лагунасини ўтаётганларида океанга олиб кетилганлар.\nОперация давомида ҳарбий ғаввослар филларни арқонлар билан ўраб, сўнгра уларни соҳилга олиб чиқиб, қўйиб юборишган. Айни вақтда филлар ҳаётига ҳеч нарса хавф солмаяпти. Таъкидланишича, жорий ойда бу иккинчи шундай ҳолатдир. 12 июлда ҳам қутқарувчилар океанга олиб кетилган катта ёшли филни қутқариб қолишган.\nШри-Ланка океан филлар


Жиззахдаги Peugeot-Citroen заводи нега ишга тушмаяпти? «Ўзавтосаноат» муаммо нимадалигини айтди - Daryo\n10:34, 07.01.2020 44280\nЖиззахдаги Peugeot-Citroen заводи нега ишга тушмаяпти? «Ўзавтосаноат» муаммо нимадалигини айтди\nПрезидент Шавкат Мирзиёев 2017 йил 13 июнда Uzbekistan Peugeot Citroen Automotive корхонасини ташкил этиш тўғрисидаги қарорни имзолаган эди. Унда «Жиззах» эркин индустриал зона ҳудудида енгил тижорат автомобилларини ишлаб чиқариш объектларини қуриш ишларининг охирги муддати сифатида 2018 йилнинг 10 декабри кўрсатилганди. Орадан бир йилдан кўпроқ вақт ўтса-да, Президент топшириғи нима сабабдан бажарилмаётгани маълум бўлди.\nМаълум бўлишича, «Ўзавтосаноат» ва Франциянинг Peugeot Citroen Automobiles S.A компанияси ўртасида келишмовчиликлар юзага келган ва ҳозирда музокаралар давом этяпти. Бу ҳақда 6 январь куни Ахборот ва оммавий коммуникациялар агентлигида «Ўзавтосаноат» раҳбарияти иштирокида бўлиб ўтган матбуот анжуманида маълум қилинди, дея хабар бермоқда «Дарё» мухбири Миролим Исажонов.\nБиз учун нафақат ишлаб чиқариш, балки келгусида салоҳият яратиш ҳам муҳимроқ. Яъни бир моделни ишлаб чиқариб, уни келажакда ривожлантириш, заводларни тараққий эттириш, ишлаб чиқариш ҳажмини ошириш, ўша маҳсулот орқали Ўзбекистон бозоридан ташқари хорижий бозорларни ҳам эгаллаш барчамизга муҳим. Музокаралар давомида ушбу жараён нуқтаи назаридан турли келишмовчилик юзага келди.\nЎзбекистон тарафдан ўзимизнинг шарт ва манфаатларимиз муҳимроқ. Айни пайтда музокаралар давом этяпти. Агар Ўзбекистон томондан қўйилган шартларга инвестор билан бир тўхтамга келолмасак, бошқа инвестор қидирамиз ёки ўз манфаатларимизни охиригача ҳимоя қиламиз. Бу масала бўйича вазият 2020 йил охиригача маълум бўлади. Икки тарафлама келишув бўлганидан кейингина лойиҳани амалга оширамиз.\nШуҳрат Мирсамуқов, «Ўзавтосаноат» Савдодан кейин хизмат кўрсатиш ва бутловчи қисмлар экспорти бошқармаси бошлиғи\n«Ўзавтосаноат» Жиззахда Peugeot автомобиль заводи қурилиши нега тўхтаб қолгани ҳақида: «Муаммо — французларда!»\nФранциянинг Peugeot Citroen компанияси Ўзбекистонда завод қуриш фикридан қайтдими?\n«Таҳлилнома» кўрсатувида Uzbekistan Peugeot Citroen Automotive қўшма корхонаси қандай машиналарни чиқаришини кўрсатиб беришди\n12:48 Бугун 1060\n12:17 Бугун 5444\n11:47 Бугун 5560\n11:16 Бугун 9077\n07:13, 22.02.2020 103441\n09:45, 21.02.2020 95467\n22:41, 21.02.2020 85961\n21:09, 21.02.2020 84071


10:10 / 13.12.2016\nMicrosoft асосчиси, миллиардер ва саховатпеша Билл Гейтс АҚШнинг сайланган президенти Дональд Трамп билан суҳбати чоғида ҳаётнинг турли соҳаларига янгиланишларни киритишнинг муҳимлиги хусусида сўзлаб берди. Бу ҳақда Bloomberg хабар бермоқда.\nАгентликнинг таъкидлашича, суҳбат давомида “гўшакнинг нариги тарафида” иқлим ўзгариши билан курашга катта ҳисса қўшган, бошқасида эса – бу ўзгаришни ўйлаб топилган нарса, деб баҳоловчи инсон бўлган.\nСуҳбат деярли икки ҳафта аввал ўтказилиб, саккиз дақиқа давом этган.\n“Мен гапирган нарсаларнинг энг муҳими бу янгиланишларни нафақат энергетика, балки тиббиёт ва таълим жараёнига ҳам татбиқ этиш эди. Шунингдек, мен бу (шундай технологияларни ривожлантириш) американинг етакчилиги учун катта ўрин тутишини ҳам айтиб ўтдим”, - деган Гейтс.\nПутин Хельсинкига келди. Трамп ҳам шу ерда


ТОШКЕНТ, 4 июл - Sputnik. "Ўзбек тилининг изоҳли луғати" янги таҳрирда чоп этилди, деб хабар бермоқда Ўзбекистон Республикаси Фанлар академияси матбуот-хизмати.\nРеклама ўзбек тилида бўлиши керак - бош вазир\nХабарда айтилишича, "Ўзбек тилининг изоҳли луғати"нинг янги таҳрири 3 минг нусхада қайта нашр этилди.\nҚайд этиш жоиз, ЎзР ФА Ўзбек тили, адабиёти ва фольклори институтининг бир гуруҳ луғатшунослари томонидан 2006 – 2008 йилларда 5 жилдли "Ўзбек тилининг изоҳли луғати" яратилган ва нашр этилган эди.\nУшбу луғатга 80 мингга яқин ўзбек адабий тилида кенг истеъмолда бўлган сўз ва сўз бирикмалари, фан, санъат, маданият ва техника соҳаларига оид терминлар, шеваларда қўлланадиган сўзлар, тарихий атамалар жамланган.\nМасалан, брокер, депозит, дилер, консалтинг, лизинг, менежер, менежмент, мониторинг, ноу-хау, санатсия, холдинг, дисплей, интернет, монитор, принтер, сайт, сканер, файл сингари бир қанча янги сўзлар шулар жумласига киради.


16 апрел 2021, Тошкент вақти: 22:22\nАбдураҳмон Отамуродов касалхонада\nҚашқадарё вилоят, Косон туман, Бешқўтон маҳалласида яшайдиган 35 яшар Абдураҳмон Отамуродов 17 февралда ҳашаротларга қарши сепиладиган заҳарли дори ичиб, ўз жонига қасд қилди.\nКасалхонада унинг ошқозони ювилиб, жони сақлаб қолинди.\nАбдураҳмон Отамуродовга кўра, ИИБ ходимлари уни қилмаган жиноятни бўйнига олдириш учун қийноққа солгани, экспертиза сохта хулоса бергани, "жабрланувчи" томоннинг ҳадеб пул талаб қилиши ўз жонига қасд қилишига сабаб бўлган.\nАбдураҳмон Отамуродов маҳалладоши Насриддин Донаевни уриб, кўзини кўр қилганликда айбланмоқда, унинг устидан жиноят иши очилган.\nАммо Абдураҳмон ва воқеа гувоҳлари бу айбловни кескин инкор этиб унга нисбатан жабрланувчи ва терговчи томонидан туҳмат уюштирилганини айтмоқда.\nНасриддин Донаевни экспертиза қилган врач терговчи босими билан сохта хулоса берганини тан олди.\nКосон тумани ИИБ терговчиси мазкур воқеа юзасидан тергов олиб борилаётганини айтди.\nКосон туманининг Бешқўтон маҳалласида яшайдиган Рашид Отамуродовнинг айтишича, комбайнчи бўлиб ишлайдиган 35 яшар ўғли Абдураҳмон Отамуродов унга нисбатан қилинган туҳмат ва ноқонуний очилган жиноят ишига чидай олмай, 17 февраль кечаси ўз жонига қасд қилган:\n- Ўғлим ноҳақликларга чидаёлмай канага қарши сепиладиган заҳарли дори ичиб қўйган. Кечаси соат бирларда келин дод-вой қилиб қолди. Юрагим тушиб кетди. Кейин духтурга олиб бордик. Ошқозонини ювиб, тозалашди. Бир ўлимдан қолди.\nВоқеа нимадан бошланган эди, гувоҳ нима дейди?\nАбдураҳмоннинг ўз жонига қасд қилишига сабаб бўлган воқеа 2019 йилнинг 9 декабрида содир бўлган.\nВоқеа гувоҳларидан бири, Холмурод Шодмоновнинг айтишича, улар тўрт ўртоқ: Абдураҳмон Отамуродов, Насриддин Донаев ва Мардон Муродов Косондаги чойхоналардан бирида тушлик қилиб, ароқ ичган:\nЛекин уни ҳеч ким урмаган, соппа-соғ уйига кириб кетган эди.\n- Соат уч яримларда маҳаллага таксида қайтдик. Биринчи бўлиб Насриддинни уйининг олдига туширдик, хайрлашиб уйига кириб кетди. Кейин Абдураҳмон ва Мардонни ташладим. Кечқурун эса шунақа гап бўлди, гўёки Абдураҳмон Насриддинни урган эмиш. Лекин уни ҳеч ким урмаган, соппа-соғ уйига кириб кетган эди. Кейин бир кун ўзидан сени ким қаерда урди деб сўрадим. Бир йўлда урди дейди, бир чойхонада урди дейди. Нима бўлса ҳам биз ташлаб кетгандан кейин уйида бўлган. Биз биргалигимизда ҳеч қандай жанжал бўлмаган. Чойхонада жанжал бўлганда эди одамлар кўрарди.\n"Жабрланган" томон нима дейди?\nНасриддин Донаевнинг телефони ўчиқлиги боис, у билан гаплашиб бўлмади.\nНасриддиннинг акаси Низом Донаевнинг иддао қилишича, укаси қаттиқ зарб егани сабабли бир кўзи кўрмай қолган:\nКўзининг томири узилиб кетибди, энди уни олиб ташлаш керак экан.\n- Укам ҳам аниқ билмайман, дейди. Булар биргаликда ичган, можаро қилган. Ўша зарбдан кейин ҳеч нарсани эслолмайди. Абдураҳмон урган бўлиши мумкин. Уч ойдан буён кўзини қаратамиз, Тошкентга ҳам бориб келди. Кўзининг томири узилиб кетибди, энди уни олиб ташлаш керак экан. Ногирон бўлиб қолди. Лекин, бир қишлоқданмиз, маҳаллачилик уларга даъвомиз йўқ деб ёзиб берганмиз.\n"Менга нисбатан қуруқ туҳмат қилинди"\nОзодлик 19 февраль куни касалхонада ётган Абдураҳмон Отамуродов билан суҳбатлашди.\nАбдураҳмоннинг айтишича, у ўртоғи Насриддинни урмаган ва унга қилинган ноҳақ туҳмат сабабли ўз жонига қасд қилишга мажбур бўлган:\nЎша куни уришганимиз, жанжаллашганимиз ҳам йўқ, биров бировга қўл ҳам теккизгани йўқ.\n- Менинг ҳам икки болам бор. Мен ҳам яшашни истайман. Лекин Косонда адолат йўқ, ноҳақликка чидай олмадим. Насриддинни ургансан деб қуп-қуруқ туҳмат қилиб, мендан пул ундиришмоқчи бўлишяпти. Ўша куни уришганимиз, жанжаллашганимиз ҳам йўқ, биров-бировга қўл ҳам теккизгани йўқ. Чойхонада ўтирганимизда Насриддиннинг қариндоши Холмурод ҳам бор эди. Ўзи машинасида ҳаммамизни уй-уйимизга олиб келиб қўйди. Лекин участкавой Давлатов билан улар пул ундириш мақсадида бирга иш қилишяпти.\nАбдураҳмонга кўра, 18 декабрь куни уни участка нозири Косон тумани ИИБга олиб бориб, икки суткага қаматтирган:\nТинмай товонимга дубинка билан савалаб туришди.\n- Участковой Миржамол Давлатов ўзининг хонасига ҳам чақирмай, тўғри ИИБга олиб бориб қамаб ташлаяпти. Икки сутка кечаси билан Насриддинни урганингни бўйнингга ол деб мени тўкиб ташлашди. Тинмай товонимга дубинка билан савалаб туришди. Дод дедим, вой дедим, лекин раҳмлари келмади. Терговчилар Нодир Муродов, Бобур Тўраев, участковой Миржамол ва мен исмларини билмаган бошқа орган ходимлари навбатма навбат уришди. Лекин мен қилмаган ишимни бўйнимга олмадим.\nАбдураҳмоннинг отаси "жабрланувчи" томонга 15 миллион сўм тўлаганидан сўнг, у қамоқдан чиқарилган. Лекин бу ҳолат бўйича унга (Абдураҳмонга) нисбатан Ўзбекистон Жиноят кодексининг 104-моддаси, биринчи қисми (қасддан баданга оғир шикаст етказиш) билан жиноят иши очилган.\nНега Абдураҳмон ўз жонига воқеадан икки ой ўтиб қасд қилди?\nОзодлик билан суҳбатда Абдураҳмон ўз жонига қасд қилиш сабабини бундай изоҳлади:\nТўйиб кетдим бу дунёдан. Бошим берк кўчага кириб қолди.\n- Икки ойдан буён азобдаман. Уйда ҳеч нарса қолмади ҳаммасини сотиб, қариндошлардан қарз олиб, отам 15 миллион сўм қилиб гўёки жабрланувчига олиб бориб берди. У ўзи олганми ёки милисалар билан бўлишганми, билмайман. Молларимни сотдим, яна беш миллион сўм бир танишимизда қарзим қолган, ҳар куни сўраб келади. Бир ёқдан терговчи барибир сени қамайман деб дўқ қилади, бир ёқдан Насриддиннинг акаси яна 15 миллион сўм бер деб талаб қиляпти. Битта соғин сигирим қолди, болаларим сутини ичиб турибди, буни сотсам нима қиламан, деб шу ишга қўл урдим. Тўйиб кетдим бу дунёдан. Бошим берк кўчага кириб қолди.\nНасриддин Донаев 9 декабрь куни кечқурун Қарши шаҳридаги кўз касалликлари шифохонасига мурожаат қилган.\nДаволовчи врач Малоҳат Давронованинг Озодликка айтишича, у врачларга кўзимни хонтахта қиррасига уриб олдим деб айтган:\nКўзи, ҳамма нарсаси жойида эди, операцияга муҳтож ҳам эмасди, кўриш қобилияти бузилмаган эди.\n- 9 декабрь куни мен навбатчи эдим. Соат чамаси ўнларда Донаев Насриддин келди. Кўзи бир қиррага уриб олингандай, майда қон томирчалари ёрилгандай бир ҳолат бор эди. Кўзга қаттиқ зарба берилмаган ёки қаттиқ жисм билан урилган ҳолатини кўрмадим. Биз кўзига керакли муолажани қилиб касалхонага ётқиздик. Кўзи, ҳамма нарсаси жойида эди, операцияга муҳтож ҳам эмасди, кўриш қобилияти бузилмаган эди. Давлат томонидан берилган дорилар билан даволаганман, унинг кўзига ортиқча харажат ҳам қилинмаган.\nВрачнинг айтишича, Донаев тўрт кун ётганидан сўнг унга жавоб берилганда, касаллик тарихини алмаштириб беришни илтимос қилган:\nМенга экспертиза хулосасини кўрсатишди. Бу хулоса умуман ҳақиқатга тўғри келмайди.\n- Менга Насриддин Донаев историяни алмаштирайлик деб илтимос қилди. Мен қонунга хилоф иш қилолмайман, бор нарсани ёзиб берганман, дедим. У эса менга кўзимга уришган эди, деди. Мен унга сени кўзинг бир оз қирилган эди, ўзинг хонтахтага уриб олдим деб айтган эдинг, агар калтак еган бўлсанг кўзингни атрофларида қандайдир жароҳат излари бўлиш керак эди, бу йўқ эдику, деб айтдим. Кўзи яхши эди, кўриш қобилияти ҳам яхши эди, шунинг учун унга жавоб бердим. Менга экспертиза хулосасини кўрсатишди. Бу хулоса умуман ҳақиқатга тўғри келмайди.\nСохта экспертиза хулосаси\nВоқеадан бир ой ўтганидан сўнг, 18 январь куни Косон тумани ИИБ терговчиси Бобур Тўраевнинг йўлланмаси билан Республика суд-тиббий экспертиза марказининг Қашқадарё филиали амбулатория бўлимида Насриддин Донаев суд-тиббий экспертизасидан ўтказилди.\nДавлат суд-тиббий эксперти Элмурод Баротов Насриддин Донаевни тиббий экспертизадан ўтказиб, жуда оғир хулосага келган. Хулосадан парчани айнан келтирамиз:\n“Фуқаро Н.Донаевнинг танаси касаллик тарихи маълумотларига асосланиб “чап кўз юқори қовоқ гематомаси, кўз олмасини оғир даражада чайқалиши, кўз олмасини ёрилган ички қаватларини ташқарига чиққан” кўринишидаги жароҳатлари аниқланди.\nМавжуд тана жароҳатлари оғирлик даражаси умумий меҳнат қобилиятининг салмоқли қисмини, яъни учдан биридан кўпроғининг (33 фоиздан) турғун йўқотилишига олиб келган ОҒИР шикасти гуруҳига киритилади”.\nНасриддин Донаевга берилган эксперт хулосаси\nЭксперт хулосасида шифохонада қўйилган якуний ташхис ҳам қалбакилаштирилган:\n“Шифохонада қўйилган якуний ташхис: чап кўз юқори қовоқ гематомаси. Кўз олмасини оғир даражада чайқалиши. Кўз олмаси ёрилган, ички қаватларини ташқарига чиққан жароҳати”, деб ёзилган экспертиза хулосасида.\nЮқорида эса касалхона даволовчи врачи Малоҳат Давронова Насриддин Донаев шифохонадан соппа-соғ чиқиб кетганини айтган эди.\n“Терговчи мени мажбур қилди”\nРеспублика суд-тиббий экспертиза маркази Қашқадарё филиали амбулатория бўлими врачи Элмурод Баротов Озодлик билан суҳбатда Косон тумани ИИБ терговчиси Бобур Тўраев босими билан хато хулоса ёзганини тан олди:\nБобур Тўраев мажбур қилди, биз ҳам бошқармамиздан сўрадик, мажбур бўлдим қилиб бердим шуни, айб менда!\n- Бу менинг айбим, менинг хатом. Одамзод адашадику, ё қўрқоқлик дейсизми, ё... одамзодни биласизку. Бобур Тўраев деган бир терговчимиз бор. Шу Донаевнинг историясини олиб келди. Донаев Насриддиннинг кўзини ҳам кўрдим, историясини ҳам, ҳеч тортмайди. Кейин мен йўқ, бўлмайди, бу оддий ҳолат деб айтдим. Биласиз энди. Бизларга улар қўполлашади, ҳаммамиз ҳам ички ишлардан қўрқамиз. Бобур Тўраев мажбур қилди, биз ҳам бошқармамиздан сўрадик, мажбур бўлдим қилиб бердим шуни, айб менда! Бошқа ҳеч нарса дея олмайман.\nОзодлик бу воқеани ўрганиш учун тўрт кун суриштирув ўтказди.\n19 февраль куни Озодлик билан суҳбатда Косон тумани ИИБ терговчиси Бобур Тўраев Озодлик билан суҳбатда бундай деган эди.\n- Донаев Насриддин мени кўзимга Абдураҳмон урди деб ариза берган. Абдураҳмоннинг ўз жонига нега қасд қилганлигини текшириб кўрамиз. Ҳозир тергов давом этяпти, тез кунда ҳал қиламиз.\nЭксперт Элмурод Баротовнинг баёнотидан сўнг, Озодлик 21 февраль куни яна Бобур Тўраев билан боғланишга уринди. Терговчи бу сафар Озодлик қўнғироқларига жавоб бермади.\nКосон тумани Бешқўтан МФЙ участка нозири Миржамол Давлатов унга нисбатан билдирилган иддаоларни инкор қилди:\n- Жабрланувчи Донаев бирга ўтириб икки шиша ароқ ичдик, кейин кетишимизда Абдураҳмон мени кўзимга бир мушт урди, деб кўрсатма берган. Мен материалларни йиғиб терговга ўтказиб берганман. Ҳеч қандай туҳмат бўлмаган ва бошқа ҳолатларига ҳам аралашганим йўқ.\nНозирнинг айтишича, Абдураҳмон Отамуродов Ўзбекистон Жиноят кодекси 104 – моддаси, биринчи қисми (қасддан баданга оғир шикаст етказиш) билан айбланмоқда.\nБу моддага кўра, гумонланувчининг айби тасдиқланса, у уч йилдан беш йилгача озодликдан маҳрум қилиш билан жазоланади.\nҚашқадарёда 22 ёшли толиба осилган ҳолда топилди


Қўшни Тожикистонда йирик Ислом институти қурилади\nТожикистон Республикаси президенти Эмомали Раҳмон Имом Аъзам Абу Ханифа ибн Собит номидаги Тожикистон ислом институтининг янги биносига тамал тошини қўйди. Бу ҳақда Тожикистон президенти матбуот хизмати хабар берди.\nЯнги илм масканида 1,5 минг нафар талаба таҳсил олиши мумкин. Уч гектар майдонни эгаллайдиган бино учун 136 миллион сомон (салкам 15 миллион доллар) ажратилган.\nМуассасасининг асосий биноси 5 та етти қаватли блокдан — ўқув корпуслари, бино маъмурияти, ётоқхона, спорт зали, ошхона, кутубхона ва анжуманлар залидан иборат бўлиши айтилган.\nЛойиҳанинг тақдимоти вақтида Эмомали Раҳмонга институт ётоқхонаси 1,5 минг кишига мўлжаллангани, ошхонада 490 та ўрин борлиги, анжуманлар залига 550 киши сиғиши ҳақида маълумот берилган.\nТожикистон Ислом институтига мамлакат президенти томонидан 2007 йилнинг 2 ноябрида асос солинган эди. Бунга қадар институт Имом ат-Термизий номи билан аталган. 2008 йилда эса унинг номи Тожикистон президенти фармонига асосан ўзгартирилган. Ҳозирда ушбу институт 1400 нафар талаба таҳсил оладиган Тожикистондаги ягона ислом олий таълим муассасаси ҳисобланади.\nБундан ташқари, олий ўқув маскани ҳудудида фавворали дам олиш маскани, усти ёпиқ ўриндиқлар, автотураргоҳ ва бошқа иншоотлар ҳам барпо этилиши кўзда тутилган.\nИнститутга кириш учун абитуриентлар форс-тожик тили ва адабиёти бўйича ёзма имтиҳон ҳамда тестлар топширадилар.\nЎқишга қабул қилишда форс ва араб ёзувини биладиганларга афзаллик берилади. Бироқ “илми Қуръон” бўлимига кирувчилар Қуръони Каримни ёддан билишлари керак бўлади.\nИнститутда ўқиш 3 босқичдан: бакалавриат, магистратура ва аспирантурадан иборат бўлади. Таълим муассасасида кундузги ва сиртқи ўқиш жорий қилинган.\nДругие материалы в этой категории: « Яманликларга Умрага келиш учун рухсат берилди\tТуркияда ўтказилган Халқаро Қуръони карим мусобақасида вакилларимиз иштироки »


ЎФФ Қирғизистон билан ўйин нега бекор қилинганини сир сақламоқда\n24 январ 2018, Тошкент вақти: 14:44\nЎзбекистон Футбол федерацияси Бишкек ҳукумати Орол денгизини сақлаб қолиш халқаро жамғармасидаги фаолиятини вақтинча тўхтатиши тўғрисида баёнот берганидан икки кун ўтиб Қирғизистон терма жамоаси билан ўтказилиши лозим бўлган ўртоқлик учрашувини бекор қилди. Федерация бу қарор қабул қилинишига туртки бўлган сабабларни очиқлашдан тийилмоқда.\nЎзбекистон ва Қирғизистон футбол терма жамоаларининг учрашуви 2 июнь куни Тошкентнинг “Бунёдкор” стадионида ўтказилиши режалаштирилган эди. 20 май куни Ўзбекистон Футбол федерацияси расман бу учрашув бекор қилинганини билдирди, бироқ бунинг сабабларини очиқламади.\nЎзбекистон Футбол федерациясининг ўз исмини айтмаган расмийси ҳам Озодлик радиоси билан телефон орқали суҳбатда бу сабабларни очиқлашдан тийилди. Айни пайтда расмий Ўзбекистон миллий терма жамоаси 2 июнь куни Қирғизистон ўрнига Экваториал Гвинея жамоаси билан майдонга тушишини маълум қилди.\n“Қирғизистон билан ўйиннингг бекор қилиниши Ўзбекистон Футбол федерацияси режаси ўзгартирилгани билан боғлиқ. Бу режа нега ўзгартирилгани сабабларини очиқ айта олмайман. Қирғизистон Футбол федерациясига ўйин қолдирилгани ҳақида расмий билдирув жўнатганмиз. Шундан сўнг Экваториал Гвинея билан музокаралар ўтказдик. Музокаралар муваффақиятли якунланди, шунинг учун Ўзбекистон миллий терма жамоаси 2 июнь куни Тошкентда Экваториал Гвинея миллий терма жамоасига қарши ўртоқлик учрашувини ўтказади. Учрашув соат 19да “Бунёдкор” стадионида бўлиб ўтади”, - деди Ўзбекистон Футбол Федерацияси расмийси.\nҚирғизистон Футбол федерацияси расмийлари учрашув Ўзбекистон ташаббуси билан бекор қилинганини тасдиқлаган ҳолда, бундай қарор сабабларидан бехабар эканини билдирди.\n- Қирғизистон Футбол федерациясига Ўзбекистон Футбол федерацияси 2 июнга режалаштирилган ўртоқлик учрашуви бекор қилингани ҳақида расмий билдирув юборган. Бунинг ортидан Қирғизистон футбол жамоаси ҳам ўз режаларини ўзгартиришга мажбур бўлди, - деди Қирғизистон Футбол федерацияси матбуот котиби Наталья Угрюмова.\nҚирғизистонлик спорт журналисти Бакит Шукуралиев эса ўртоқлик учрашуви Ўзбекистон ташаббуси билан режалаштирилганини, бироқ Тошкент ўзи таклиф қилган учрашувдан ўзи бош тортгани тушунарсиз бўлиб қолаётганини айтди:\n- ФИФАнинг расмий ўртоқлик учрашувлари календарида Ўзбекистон терма жамоаси 2 июнь ва 7 июнда иккита учрашув ўтказиши белгиланган. 2 июнь куни Қирғизистон Ливан билан майдонга тушиши керак эди. Бироқ Ливандаги хавфсизлик вазиятидан келиб чиқиб, бу ўйин қолдирилган. Шундан сўнг Тошкент Қирғизистонга 2 июнь куни ўртоқлик учрашуви ўтказиш таклифини киритган. Ўзбекистон Футбол федерациясининг ўз таклифини қайтариб олиши кутилмаган воқеа бўлди. Менимча, Ўзбекистон Футбол федерациясига бу ҳақда юқоридан кўрсатма берилган бўлса керак,- деди Бакит Шукуралиев.\nҚирғизистонлик сиёсатшунослар эса Ўзбекистон – Қирнғизистон миллий терма жамолалари учрашувининг бекор қилинишига сиёсий вазият сабаб бўлди, деган фикрни билдирмоқдалар.\nСиёсатшунослар фикрича, 18 майда Қирғизистон Орол денгизини сақлаб қолиш халқаро жамғармасидаги фаолиятини вақтинча тўхтатгани ҳам футбол бўйича ўртоқлик учрашувининг қолдирилганига сабаб бўлган бўлиши эҳтимол.\nМарт ойининг охирларида Ўзбекистон баҳсли бўлиб турган Чаласарт ҳудудига ҳарбий теника киритгани ортидан Қирғизистон президенти Алмазбек Атамбаев Тошкентда 23-24 июнда ўтадиган Шанхай ҳамкорлик ташкилоти саммитига бормаслиги мумкинлигини расман билдирган эди.\nСўнгги 25 йил ичида Ўзбекистон ва Қирғизистон миллий терма жамоалари 5 марта учрашган. Мазкур учрашувларда Ўзбекистон терма жамоаси умумий ҳисобда 22:2 ҳисобида Қирғизистон футболчиларини мағлуб этган.\nАйни пайтда ФИФА рейтингида Ўзбекистон 66-ўринни, Қирғизистон 100-ўринни эгаллаб турибди.


Туркманистоннинг айрим вилоятларда ноқулай об-ҳаво туфайли йўллар ёпилди\nКучли ёғингарчилик ва қорбўронлари туфайли Туркманистоннинг Дашўғиз ва Балкан вилоятларида йўллар ёпилди, электрузатиш линияларига зарар етди. Об-ҳаво ёмонлашгани тўғрисида тарқатилган хабарлардан сўнг Каспийда бўрон кузатилди ва пойтахт томон тўфон яқинлашаётгани маълум қилинди.\n«Озодлик» радиоси мухбирларининг хабар қилишича, шимолий минтақаларда кузатилган кучли ёғингарчилик ва қорбўронлари Дошўғизда электрузатиш линиялари ва электр подстанцияларига зиён етказди. Об-ҳавонинг бирдан ўзгариши оқибатида Болдумсаз, Гўрўғли, С.Ниёзов ва Қўхна Ургенч этрпаларидаги кўплаб қишлоқлар электр манбаидан маҳрум бўлди.\n«Мана уч кундирки мазкур этрапларнинг қишлоқларида электрга уланишнинг имкони бўлмаяпти. Ёқишлари билан 15 дақиқа ўтар-ўтмас яна ўчиб қолади», - дея 21 январ куни хабар беради минтақадаги «Озодлик» мухбири. Унинг сўзларига қараганда, бир неча кундан бери ҳаво ҳарорати 0 градусга тушиб кетган. Турар-жойларни иситиш билан боғлиқ мураккабликлар юзага келди.\n«Кўп йиллардан бери қиш ойларида қишлоқларга табиий газ етиб бормайди. Электр узатиш линиялари ва подстанциялар ишдан чиққани боис одамлар электр манбаидан маҳрум бўлади. Шу сабабли ҳам электр иситгичлардан фойдалана олишмайди. Уйлар совиб кетган. Одамлар совуқ қотмоқда», - дея хабар беради «Озодлик» мухбири.\n«Озодлик»нинг яна бир мухбирининг хабар қилишича, тез-тез кузатилаётган қорбўронлари туфайли сўнгги 10 кунда қишлоқларни ўзаро боғлаб турувчи автомобил йўллари беркитилди.\n«Озодлик» мухбири кучли қор бўронлари оқибатида яйлов ва хусусий хўжаликларда қорамолларнинг нобуд бўлаётганини маълум қилди. Унинг таъкидлашича, вилоят расмийлари ҳозирча йўлларни қорлардан тозалашга етарлича эътибор қаратмаяпти.


Ўзбекистонда 2019 йилда 478 та қишлоқда қурилиш ва ободонлаштириш ишлари амалга оширилади » Учкудуқ туман ҳокимлиги расмий веб-сайти\nБош саҳифа / Туман ҳақида / Янгиликлар / Ўзбекистонда 2019 йилда 478 та қишлоқда қурилиш ва ободонлаштириш ишлари амалга оширилади\nЎзбекистонда 2019 йилда 478 та қишлоқда қурилиш ва ободонлаштириш ишлари амалга оширилади\n21-02-2019, 12:40, admin\n2019 йилда «Обод қишлоқ» дастури доирасида Ўзбекистондаги ҳар бир туманда 3 тадан қишлоқ (маҳалла)да бунёдкорлик ишлари олиб борилади. Бу Президентнинг «Обод қишлоқ» дастурини 2019- йилда амалга ошириш бўйича қўшимча чора-тадбирлар тўғрисидаги қароридакўзда тутилган.\nМазкур ҳужжат билан 2019 йилда дастур доирасида қуйидагилар:\nМамлакатнинг 159 та туманида 1,6 миллион нафардан ортиқ аҳоли истиқомат қиладиган 478 та қишлоқда амалга ошириладиган қурилиш ва ободонлаштириш ишларининг асосий кўрсаткичлари;\nамалга ошириладиган чора-тадбирлар учун сарфланиши режалаштирилган 4,8 триллион сўм миқдоридаги харажатларнинг молиялаштириш манбалари;\nумумий узунлиги 5 476 километрдан иборат минтақавий йўллар (ички кўчалар)ни таъмирлаш ва реконструкция қилиш чора-тадбирлари;\n1,3 триллион сўм миқдоридаги маблағлар ҳисобидан қишлоқларни ободонлаштириш чора-тадбирлари;\n36 мингдан ортиқ ҳамда умумий узунлиги 2 458 километр бўлган тунги кўча ёритиш ҳамда 21 та алоқа тизимини яхшилаш чора-тадбирлари;\nаҳолига транспорт хизмати кўрсатиш тизимини такомиллаштириш, хусусан 556 та автобекат қуриш ҳамда умумий қиймати 46,3 миллиард сўмлик 189 та замонавий автобуслар харид қилиш бўйича чора-тадбирлар;\nичимлик суви таъминоти тизимини яхшилаш мақсадида 2 219 километр янги тармоқ ҳамда 221 та сув иншоотини қуриш, 729 километр тармоқлар ҳамда 163 та сув иншоотларини реконструкция қилиш чора-тадбирлари;\n361 миллиард сўм миқдоридаги маблағлар ҳисобидан электр ва газ таъминоти тизимини яхшилаш чора-тадбирлари;\n214,2 мингта якка тартибдаги уй-жойларни таъмирлаш бўйича чора-тадбирлар;\n1 182 та кўп хонадонли уй-жойларни таъмирлаш чора-тадбирлари ҳамда 378 та кўп хонадонли уй-жойлар ҳудудларини ободонлаштириш чора-тадбирлари;\n280 та мактабгача таълим, 510 та мактаб, 237 та соғлиқни сақлаш ҳамда 439 та бошқа ижтимоий соҳа объэктларини қуриш ва таъмирлаш чора-тадбирлари;\nжами 2 532 та бозор инфратузилмаси объэктларини қуриш ва таъмирлаш юзасидан чора-тадбирлар;\nирригация-мелиорация соҳасида, жумладан, 296 километр ирригация ва 1 538 километр мелиорация объэктларини қуриш ва таъмирлаш, 584 километр ирригация объэктларини тозалаш бўйича амалга ошириладиган чора-тадбирлар;\nталаб этиладиган асосий турдаги қурилиш ва пардозлаш материаллари тўғрисидаги кўрсаткичлар;\nЎзбекистонда суғориладиган қудуқларни бурғулаш учун 4,8 млн доллар ажратилади\nДавлат бюджетининг 2019 йилги харажатлари маълум қилинди


Нурбой Абдулҳаким. Замон эврилмоқда. Сен-чи замондош? (2004) - www.ziyouz.uz\nБош саҳифа МатбуотҲозирги давр матбуотиНурбой Абдулҳаким. Замон эврилмоқда. Сен-чи замондош? (2004)\nНурбой Абдулҳаким. Замон эврилмоқда. Сен-чи замондош? (2004)\nЧоп этилган 30.04.2013 МуаллифZiyouz.uz\nВақт ҳеч қачон кутиб турмайди. У мудом олға интилади. Унинг ҳар бир лаҳзасидан унумли фойдалана олсагина инсон ўз умрини абадиятга муҳрлаши мумкин. Акс ҳолда…\nШайх Саъдийнинг «Гулистон» асари муқаддимасида инсоннинг ҳар бир нафасида икки неъмат мавжудлиги таъкидланади. Яъни, инсон биргина нафасни ичга ютар экан, бу унга ҳаёт бағишлайди. Худди ўша нафаснинг қайтиб чиқишидан эса нафсимиз хурсанд бўлади. Мабодо, Худо сақласин, ўша нафасни ололмасак ёки олган нафасимиз чиқмай қолса… инсон ҳаётига нуқта қўйилади.\nШунинг ўзиёқ бу икки неъматнинг нечоғлик улуғ эканлигига далолат қилади. Бир нафас учун икки марта шукр айтиш ҳақидаги Шайх Саъдий ўгитининг ҳикмати ҳам шунда.\nШукр айтиш нима билан бўлади? Табиийки, «шукр» деган сўзнинг ўзи билангина эмас. Бу неъматнинг шукронаси, биринчи навбатда, умрнинг ҳар бир лаҳзасини ИНСОН деган шарафли номга муносиб тарзда ўтказиш билан белгиланади. Инсон деганлари эса шунчаки еб-ичиш, кўпайиш, маишат учунгина яралмаган. Яралмишларнинг мукаррами сифатида унинг зиммасида муайян масъулият ҳам мавжуд.\nМутахассисларнинг аниқлашича, киши бир кунда ўртача йигирма минг қадам юради. Бу унинг ўртача 70 йиллик умрида 420 миллион қадамни ташкил қилади. Бу миқдордаги қадам билан инсон ойга бемалол пиёда бориши ёки ерни экватор бўйлаб тўққиз марта айланиб чиқиши мумкин. Хўш, бунчалик катта қувватни инсон нимага сарфлаяпти? У азиз умрни ўзига берилган имконият, деб биляптими? Унинг ҳар бир лаҳзасидан унумли фойдалана оляптими?\nОдам Ато ва Момо ҳаво давридан буён фалак неча айланди, замон неча эврилди. Ўтган замонларда аждодларимиз башариятнинг ижтимоий-сиёсий, маданий-маърифий тараққийсига улкан ҳисса қўшдилар. «Рўйи заминнинг сайқали» ҳам, «дини исломнинг қуввати» ҳам бизда бўлди. Лекин XVI асрдан миллатимиз ҳаётида таназзул жараёни бошланди. Замон эврилди-ю биз эврилмадик. Таассуфлар бўлсинки, бунинг таъсиридан ҳануз тўла қутула олганимиз йўқ.\nМустақил тараққиётнинг ўтган ўн уч йилида, шубҳасиз, улкан ютуқларга эришдик. Бу муваффақиятлар бизники. Лекин, табиийки, бунинг билан қаноатлана олмаймиз.\nТИЛ – МИЛЛАТНИНГ РУҲИ\nМиллатнинг миллатлигини белгиловчи бош омил – тил. Тил бўлмаса, миллат ҳам мавжуд бўлолмайди. Модомики шундай экан, ўз тилининг мавқеини кўтариш ҳар бир миллат учун ҳаёт-мамот масаласидир.\nСир эмас, бугун жуда кўп миллатлар замонавий компьютерларни ўз тилларида яратилган дастурлар бўйича бошқариш имкониятига эга. Бунга бизда ҳам катта эҳтиёж мавжуд. Мустақиллик шарофати билан бу борада ҳам муайян ишлар амалга оширилмоқда. Ўзбекистон Миллий университети ўзбек филологияси факултети ҳузурида очилган «Компьютер лингвистикаси» кафедраси ўз олдига шундай эзгу мақсадни қўйган (Тўғри, мутахассислар кафедра номланиши ҳақида турлича фикрдалар. Кафедрани «Амалий тилшунослик» деб аташ тарафдорлари ҳам бор. Лекин ҳозир гап бу ҳақда эмас).\nБугунги кунда жаҳон миқёсида кечаётган интеграция ва глобаллашув жараёнида ўзбек тилини дунёвий тиллар даражасига олиб чиқиш ҳаётий заруриятдир. Мазкур катта, масъулиятли, ўта муҳим мақсадни амалга оширишда компьютер технологияларига, хусусан, компьютер лингвистикасига бўлган эҳтиёж яна ҳам ошади. Чунки айнан компьютер лингвистикаси ўзбек тилининг жаҳон миқёсига чиқишида, она-тилимизнинг ҳам дунёвий тиллардан бирига айланишида, уни ўрганиш ва ўргатиш ишлари оптималлашувида ҳал қилувчи ўрин тутади.\nШу ўринда табиий бир савол туғилади. Хўш, компьютер лингвистикасининг ўзи нима? Мазкур кафедра мудири профессор Абдумажид Пўлатовнинг фикрича, компьютер лингвистикасининг асосий мақсади тилшуносликка оид масалаларни ечишнинг компьютер дастурларини яратишдир. У амалий тилшуносликнинг бўлими бўлиб, матнга компьютер ёрдамида ишлов бериш билан боғлиқ вазифаларни бажаради. Унинг асосий вазифаларига қуйидагиларни киритиш мумкин:\n— тилларга ўқитиш;\n— билимларни текшириш (баҳолаш);\n— матнларни турли жиҳатдан автоматик таҳрирлаш;\n— машина таржимаси учун мўлжалланган дастурларни ишлаб чиқиш;\n— луғатларни ва компьютердаги матнни статистик таҳлил қилиш ва ҳ.к.\nКўринадики, катта ҳажмдаги ахборотни қайта ишлаш зарурияти компьютер лингвистикасини тақозо этади. Буларни мазкур соҳанинг ўзига хос йўналишлари деб ҳам аташ мумкин. Агар ушбу йўналишларнинг моҳиятига чуқурроқ эътибор берилса, уларнинг ҳар бири ўзбек амалий тилшунослиги учун нақадар ҳаётий, зарурий аҳамият касб этиши аён бўлади. Шунга кўра компьютер лингвистикасининг айни вазифалари асосида бугунги кунда ўзбек тилшунослигининг компьютер билан боғлиқ ҳолда ҳал этиш лозим бўлган қуйидаги масалаларини таъкидлаб кўрсатиш мумкин:\n— Ўзбек тилининг ахборот (компьютер) услубини яратиш.\n— Ахборот матнларидаги қолиплилик, қисқалик, аниқлик мезонларини ишлаб чиқиш.\n— Интернет сайтларини яратиш меъёрларини белгилаш.\n— Компьютер изоҳли ва таржима луғатларини ишлаб чиқиш.\n— Ўзбек тили ва адабиёти дарсликларининг электрон версияларини ишлаб чиқиш.\n— Компьютерда инглизча-ўзбекча ва ўзбекча-инглизча таржима дастурларини тузиш.\n— Ёзма матнларни таҳрирлаш дастурларини яратиш.\n— Таъкидлаш жоизки, ушбу муаммоларнинг энг аҳамиятлиси — ўзбек тилининг ахборот (компьютер) услубини яратиш. Чунки бу масала саналган барча муаммоларнинг асоси, айтиш мумкинки, ечими бўлиб ҳисобланади. Зеро, жаҳон андозалари талабларига жавоб берувчи, ҳар томонлама мукаммал, қулай ва оммабоп ахборот (компьютер) услуби яратилганидан сўнггина юқоридаги муаммоларни ҳал қилиш мумкин бўлади.\nКомпьютер услуби жаҳон андозалари талабларига монанд ҳолда фикрнинг аниқ, қисқа, лўнда, қайта ишлашга мос бўлишини тақозо этади. «Шундай услубни яратмас эканмиз, — дейди профессор А.Пўлатов, — Республикамизда ўзбек тилида тўлиқ иш юритишга ўта олмаймиз. Ушбу услубни мактабларда ҳам ўқитишни бошлаш зарур».\nЯқинда «Дунёвий ўзбек тили» китоби босмадан чиқди. Унда ўзбек тилидаги биргина «ишламоқ» феълининг тахминан юз минг шакли (лексик грамматик парадигмалари) рус ва инглиз тилларига ўгирилган. Инглиз тилида эса бу феълнинг бор йўғи 100 та шакли борлиги маълум. Мана сизга қиёс: 100 000 та ва 100 та.\nОДАМЛАРНИНГ ЭНГ БОЙИ КИМ?\nИнсоният учинчи минг йилликнинг бошида ахборот асрига қадам қўйди. Минглаб йиллар давомида ривожланган инсон тафаккури учун бугунги кунда дастлабки манба, яъни ахборот олиш ҳаётий заруратга айланди. Шунинг учун жаҳон бозорида маълумот олтиндан ҳам қимматлироқ баҳоланади. Мазкур ахборотни топиш, сақлаш, қайта ишлаш ва бошқаларга етказишнинг қулай усулларига бўлган эҳтиёж кун сайин ошиб бормоқда. Демак, кимки мазкур қулай усулларни ишлаб чиқса, уларга эгалик қилса, мана шу одам дунёдаги энг бой одам бўлади.\nМаълумки, дунёдаги энг бой-бадавлат киши Билли Гейтс ҳисобланади. Нима учун дунёдаги энг бой киши компьютер, яъни ахборотни қабул қилиш, сақлаш ва қайта ишлаш соҳасининг вакили? Нега савдо ходими, банкир ёки нефть, пахта, автомобил заводининг хўжайини эмас, айнан ахборот билан боғлиқ соҳанинг раҳбари сайёранинг энг бой одамига айланди? Бу саволга Билли Гейтснинг ўзи шундай жавоб беради: «Ким ахборотга эга бўлса, у ҳамма нарсага эга бўлади» ёки унинг яна бир мушоҳадаси дунёга машҳур: «Ахборот дунёдаги энг катта, энг қиммат моддий бойликлардан ҳам устун туради, чунки ушбу бойликлар ахборот воситасида қўлга киритилади». Кўринадики, инсон муайян бир соҳада – бизнес, таълим, қурилиш, умуман, ҳаётнинг ҳар бир жабҳасида бирор ютуққа эришиш учун, аввало, ахборотга эҳтиёж сезади: нима? қачон? қаерда? (неча пулдан?) каби саволларга жавоб топиш учун айнан ахборотга мурожаат қилади. (Яъни маҳсулотларнинг барча хусусиятлари: сифати, ҳажми, нархи кабиларни билишда ахборотнинг роли катталиги туфайли ахборот соҳаси моддий бойликлардан ҳам кўпроқ фойда берадиган соҳага айланади). Шу тариқа ахборот олмосу тилло, кумушлардан ҳам зарурийлик, қимматбаҳолик касб этади.\n— Ахборот асри бўлган XXI юзйилликда, — дейди профессор А.Пўлатов, — олтиндан қимматроқ бўлган маълумотни зарар етказмай қабул қилиш, ишончли сақлаш ва энг қулай тарзда саводли қилиб бошқаларга етказиб бериш тил билан бевосита боғлиқдир. Шунинг учун тил ва бизнес чамбарчас боғлиқ соҳалардир. Мени бир нарса жуда ўйлантиради, таажжубга солади: нима учун бизнинг тилчи олимларимиз, дунёдаги бошқа мамлакатлар олимларидек, бизнес билан, яхшигина моддий манфаат кўриш билан шуғулланмайдилар? Қайси олим билан суҳбатлашсангиз, китоб ёзганини, лекин уни чоп этишга маблағ топа олмаётганлигини айтади. Маблағни, биз олимлар, ўзимиз топишимиз зарур. Бунинг учун эса лингвистлар ҳам бизнес оламига чуқурроқ кириб бориши керак. Нима учун тилчилар бизнесда қатнашмаяптилар? Чунки улар янги борлиққа – замонавий ҳаётга тайёр эмаслар. Уларнинг реклама, бизнесда иштирок этишлари учун дастурлари мавжуд эмас. Бу бизнинг катта камчилигимиз. Ҳозирги жўшқин ҳаётдан – бизнес, рекламадан четда туришимиз нотўғри ҳол. Бундан тилчилар ташқарида қолганлигининг салбий оқибатларини кўриб турибмиз: Тошкентда наридан бери ёзилган, ўзбек тилининг ички қонуниятларига, узоққа бормайлик, оддий валентлик — сўзларнинг бирикув қоидаларига тўғри келмайдиган жумлалар, имловий хатоларга тўла рекламалар кўпайиб кетган. Уларни ким яратмоқда? Ўзбек тилини чала-чулпа биладиган бошқа миллатга мансуб профессионал бўлмаган реклама мутахассислари. Уларни назорат этиш, рекламаларни саводли, тушунарли қилиш ва шу орқали моддий манфаатдорлик кўриш қўлимиздан келмайдими? Келади, албатта. Фақат бунинг учун эскича, тор фикрлашдан воз кечишимиз, «Олим – бу фақат олим» деган қарашларни ўзгартиришимиз зарур. Бунинг учун, менимча, бир вазият муҳим аҳамият касб этади. Тилшунослар ўзбек тилининг фақат назарий жиҳатларини тадқиқ қилишдан бироз чекиниб, унинг амалий томонларига ҳам кўпроқ эътибор беришса. Яъни қуруқ назарий фикрларга тўла тадқиқотларни салгина чеклаб, халқимиз учун фойда келтирадиган компьютер дастурлари — матнларни таҳрирлаш, автоматик таржима қилиш, тилларга ўргатиш каби дастурларни ишлаб чиқишда фаол қатнашишса, мақсадга мувофиқ бўлур эди. Зеро, бу ишларни амалга оширишда компьютер дастурчилари лингвистик таъминотга эҳтиёж сезадилар. Уни эса филологлар яратиб бериши зарур бўлади.\nБИЗ КИМНИНГ АВЛОДИМИЗ?\nБиз мусулмон фарзандларимиз. Бу эътиқод қон-қонимизга сингиб кетган. Худосизлик тузуми ҳар қанча ташвиқ этмасин, нечоғлик уринмасин, бу эътиқодни қалбимиздан суғуриб ололган эмас. Бугун ўзга эътиқоддаги олимлар ҳам Қуръони каримни илмий манба сифатида эътироф этадилар. Таассуфки, кечаги моддиюнчилик, атеистик қарашлар таъсиридан қутула олмаган ўз олимларимиздан айримлари буни тан олгиси йўқ.\nЯқинда бир мактаб ўқитувчисидан эшитиб қолдим. У ўзи раҳбар бўлган синфга бир сабаб билан биология дарсида бориб қолибди. Ўқитувчи ўқувчиларга: «Одам маймундан яралган» деб, маймунларнинг қай тарзда одамга айлангани тўғрисида сўзлаб бераётган эмиш. Эшитиб ҳайратда қолдим. Ахир коммунизм назариётчиларининг одамнинг пайдо бўлиши ҳақидаги ғоялари ўз исботини топмагани кундай равшан-ку! Улардан мерос қолган сақични қачонгача чайнаш мумкин?\nВаҳоланки, Қуръони каримда ва муборак ҳадисларда инсоннинг қандай яратилгани очиқ зикр этилган-ку! Жумладан, «Инсонлар Одам алайҳиссалом фарзандларидир. Одам сафийуллоҳ эса тупроқдан яратилгандир» дейилади ҳадислардан бирида.\nҚул Хожа Аҳмад, тоат қил,\nумринг билмам неча йил,\nАслинг сўрсанг обу гил,\nяна гилга кетаро —\nдейди Хожа Аҳмад Яссавий. Носириддин Рабғузий бобомиз ўзининг «Қисаси Рабғузий» асарида Одам яратилишини, ҳар бир фикрини Қуръон оятлари билан далиллаб, муфассал баён этиб берган. Бизга бундан ортиқ яна қандай исбот керак? Миллатимиз қуёши ҳазрат Навоий:\nБордур инсон зотиға онча шараф,\nКим бўла олмас онга гавҳар садаф —\nдеб турса-ю, биз қандайдир маймунлар ҳақидаги сафсатага ишониб ўтирсак. Буни қандай изоҳлаш мумкин?!\nЯқинда «ЎзАС»да (2004 йил, 28 май, №21) «Одам тупроқдан яралганми?» сарлавҳали мақола эълон қилинди. Унинг мазмунига кўра, япон олимлари Қуръони каримдаги инсон тупроқдан яратилганлигига оид фикрни янги илмий далиллар билан исботлашибди.\n«Дарвин назарияси аллақачон ўзининг асоссизлигини кўрсатди, — дейилади мақолада. — Ҳозир урф бўлган француз биофизиги Марсел Лавуантьега тегишли гипотезага кўра, ҳозирги одам коинот яралишининг уч асосий босқичи пайтида юзага келган юлдузлар чанги ва базавий элементлардан таркиб топган. Француз олимлари одам организми асосларини чуқур кимёвий анализ қилишгач, мана шундай кутилмаган хулосага келишган. Одам танасининг тахминан ўн фоизи водороддан иборат бўлиб, у Оламнинг пайдо бўлишига олиб келган улкан портлашдан кейинги илк лаҳзаларда юзага келган. Бундан ташқари, одам организми таркибида углерод, азот, кальций, фосфор ҳам борки, буларнинг пайдо бўлиши сайёраларнинг пайдо бўлиши билан боғлиқ. Одам организмининг учинчи кимёвий асоси юлдузлар марказида ядроларнинг пайдо бўлиши босқичи билан боғлиқ. Демак, одам организмида, қўрғошин, кумуш борлиги, никел, кобальт, қўрғошин ва молибден излари учраши аниқланган. Хуллас, илмий кимёвий тадқиқотлар муқаддас китоблардаги одам тупроқдан яралган, деган таълимотни тўла тасдиқлайди».\nДунё олимлари боболаримиз аллақачон ёзиб кетган ҳақиқатларни замонавий тадқиқотлар асосида исботлаб бераётган бир пайтда умрини ўтаб бўлган, ҳақиқатга зид, ғайриилмий қарашларга ёпишиб олиш қанчалик тўғри?! Кечирасиз-у, бу халқимизнинг «Кар эшитганини қўймайди, кўр тутганини» деган пармаъно нақлини ёдга солади.\nМустақиллик бизга илмий ҳақиқатларни айтиш борасида ҳам катта имкониятлар берди. Бу имкониятлардан унумли фойдаланиш, қотиб қолган догматик қарашлардан воз кечиб, дунёга, инсон ва унинг моҳиятига янгича кўзқарашни шакллантириш миллат зиёлилари олдидаги бурчдир.\nЭВРИЛМОҚ АЙНИМОҚ ДЕГАНИ ЭМАС\nБугун дунё биз билан ҳисоблаша бошлади. Жаҳоннинг энг тараққий этган давлатлари билан ҳамкорлик қиляпмиз. Улар биздаги, биз улардаги ютуқларни ўрганяпмиз. Бундан улар ҳам фойдаланяпти, биз ҳам наф кўряпмиз. Бу яхши. Лекин… Ҳамма гап мана шу «лекин»да.\nЯқинда бир хорижий фирмада ишлайдиган тадбиркор билан суҳбатлашиб қолдим. Таъкидлаш керакки, чет элликлар билан ҳамкорлик қилаётган бу танишим энг сўнгги маркадаги машинада юради. Уйларини ҳам оврупоча таъмирлатган. Хотинида алоҳида машина. Ўзининг давлатманд эканлигини сездириб туришни хуш кўради.\n— Мен чет элликлардан яхши бир одатни ўргандим, — деди у. – Улар қанчалик бой бўлишмасин, ҳеч кимга қарз беришмас экан. Фирмамиз раҳбарининг айтишича, бир муҳтожга қарз бериб, ҳар гал қарзни қайтаришни сўраганда хафа қилгунча, бермасдан бир марта ранжитган афзалроқ. Жуда доно фикр. Шундай эмасми?\nТадбиркор чет элликдан жуда зўр одатни ўрганганига заррача шубҳа қилмасди. Бу гапларни айтар экан, унинг кўз қарашларидан «Қойилмисанлар!» деган фикрни уқиб олиш қийин эмасди. Ҳатто суҳбатдошларнинг айримлари ҳам унинг «доно» фикрини маъқуллаша бошладилар. Чидай олмадим.\n— Бу одат ўша хорижликнинг менталитетига хос. Ахир бизнинг аждодларимиз бундай бўлмаганлар-ку! Улар бойликни Оллоҳ таоло ато этган омонат, деб тушунишган. Бу омонатнинг эгаси бойнинг ўзигина эмас. Бу бойликда қўни-қўшнининг, етим-есирларнинг қўйингки, ёнма-ён яшайдиган кўплаб инсонларнинг ҳаққи бор, деб ҳисоблашган.\nХондамир «Макорим ул-ахлоқ»да ёзишича, «Ихлосия» мадрасаси ҳузуридаги «Халосия» хонақоҳида ҳар куни минглаб етим-есир, бева-бечора, фақир-мискинларга лазиз таомлар тортилган. Бу ҳазрат Навоийнинг хусусий маблағи эвазига амалга оширилган. Боболаримиз инсон дилини ранжитиш оғир гуноҳ, деб билишган. Шунинг учун, муҳтожга қарз бермасдан бир марта хафа қилиш тўғрисидаги «янги ғоя» бизга мутлақо тўғри келмайди.\nБоягина тадбиркорни қўллаб-қувватлаган ҳамсуҳбатлар энди менинг фикримни маъқуллаша бошлади…\nТўғри, биз замон тараққиётидан орқада қолмаслигимиз керак. Лекин бу дегани тўғри келган ҳар қандай қарашни замонавий ҳисоблаб, қабул қилаверамиз, дегани эмас. Президентимиз жорий йилни «Меҳр ва мурувват йили» деб атади. Бунинг замирида улкан маъно бор. Халқимизга, миллатимизга хос муҳим қадриятларни мудом ёдимизда сақлашимиз, бугина эмас, уларга ҳар доим амал қилишимиз зарурлигига ишора бор бунда.\nБиз барча соҳада замон билан ҳамнафас, ҳамқадам бўлиш тарафдоримиз. Лекин зинҳор неча минг йиллик қадриятларимизни унутмоқчи, улардан воз кечмоқчи эмасмиз. Янги замонни ўзимизда халқимизга, миллатимизга хос барча фазилатларни тарбиялаган ҳолда қаршиламоқчимиз.\nСўзимизни инсон ва унинг моҳияти, ҳар бир нафасни ғанимат билиш ҳақидаги ҳикматларни эслаш билан бошлаган эдик. Дарҳақиқат, умрнинг ҳар лаҳзаси Ватан ва миллат хизматини қилиш учун, мансуб бўлганимиз халққа наф келтириш учун берилган имкон. Бу имкондан иложи борича тўлароқ фойдаланишга бурчлимиз. Бу борада ҳазрат Навоийнинг қуйидаги сўзлари бизга мудом ибрат бўла олади:\nНафъинг агар халққа бешак дурур,\nБилки, бу нафъ ўзунгға кўпрак дурур.\n«Ўзбекистон адабиёти ва санъати» газетасининг 2004 йил 32-сонидан олинди.\n← Аввалги Аввалги Бойбўта Дўстқораев. Сийнани санага алмаштириб бўлмайди (2004)\nКейинги → Кейинги: Улуғбек Долимов. Сир сақланган жиноят (2004)\nЭркин Воҳидов. Англаш фурсати (1990)\nҲабиба Икромова. Аёл қадри (1989)\nБаҳодир Қобул. Тановор (ҳикоя)\nЭлеонора Амашкевич. Кино санъатидаги асорат (1989)\nМатёқуб Қўшжонов. Онам ва элим бағрида (1990)\nМуҳаммад Шодий. Ёмғирдан сўнг (ҳикоя)\nЎзбек тили пунктуациясининг асосий қоидалари\nСафтер Нагаев. Ижодкор боқийлиги (1990)\nАбдулазиз Абдураҳмонов. Чойхона (1989)\nМаргаритис Схинас: “Биз Ўзбекистонни минтақада хавфсизлик ва барқарорлик маркази деб биламиз”


Қирғизистонда нималар бўлмоқда? Собиқ президент Атамбаев...\n28.06.2019 08:20 0 4486\nҚирғизистоннинг собиқ президенти Алмазбек Атамбаев қамалиши мумкин бўлган тақдирда ўзини қурол билан ҳимоя қилмоқчи. Бу ҳақда у журналистлар билан бўлган брифинг чоғида айтиб ўтган. Брифинг Бишкек яқинидаги Кой-Таш қишлоғида жойлашган резиденциясида бўлиб ўтди.\nАтамбаевнинг айтишича, унда мукофотга берилган қурол бор ва лозим бўлса отишмага киришишга тайёр. Бу билан у ўзини қамоққа олишга келадиганларни огоҳлантирди: «Улар ноқонуний буйруқни бажарадилар», — дейди собиқ президент.\nАтамбаев шу билан бирга ўзининг ҳимояси учун тарафдорлари митинг қилган тақдирда, тадбирда чиқиш қилишга тайёр эканини ҳам билдирди. «Нима учун чиқмаслигим керак? Мен ҳар доим халқ билан бирга бўлганман», — дейди у журналистлар саволига жавобан.\nЭслатиб ўтамиз, Қирғизистон парламенти Атамбаевни собиқ президент сифатида даҳлсизлик ҳуқуқидан маҳрум қилиш қарорини қабул қилган эди. Бу ҳолат Атамбаевни жиноий жавобгарликка тортиш имконини беради.\nҚирғизистоннинг собиқ президенти тўққизта жиноятда айбланмоқда. Улар орасида Россия фуқароларига, шу жумладан уюшган жиноятчилар тўдаси вакилларига мукофот қуроллари бериш, ер участкаларини ноқонуний эгаллаб олиш, жиноят оламида катта обрў-эътиборга эга бўлган Азиз Батукаевни озодликка чиқаришда кўмаклашиш, даромадларни яшириш, Бишкек ИЭМни модернизация қилишда коррупцияга йўл қўйиш ва ушбу объектга ноқонуний кўмир етказиб бериш айбловлари бор.\nАгарда бу маълумотлар тасдиқланса Атамбаев бир умрлик қамоқ жазосига ҳукм қилиниши мумкин. Унинг ўзи бу айбловларни бемаънилик, деб ҳисоблайди ва халқи олдида виждони тоза эканини айтиб келмоқда. Эслатиб ўтамиз, Алмазбек Атамбаев 2011 йилдан 2017 йилга қадар Қирғизистонни бошқарган эди.\nЭътиборли томони, айни вақтдаги президент Сооронбай Жээнбековни айнан Атамбаев тавсия қилган ва сайловда қўллаб-қувватлаган эди. Охирги бир ярим йилда Қирғизистонда икки собиқ бош вазир, Бишкекнинг икки собиқ мэри, бир қатор вазирлар, депутатлар ва бошқа юқори лавозимларда ишлаган шахслар қамоққа олинган. Улар Атамбаев ҳокимият тепасида бўлган вақтда у билан бирга ишлаган эди.


Интернетдаги ижтимоий мулоқот тармоқлари қозоқ расмийларини нега хавотирга солмоқда? - BBC News O'zbek\nИнтернетдаги ижтимоий мулоқот тармоқлари қозоқ расмийларини нега хавотирга солмоқда?\nImage caption Расмийлар интернетдан ёвуз мақсадларда фойдаланиш эҳтимоллари борлигини айтишади\nҚозоғистон депутатлари мамлакатдаги интернетни назорат остига олиш таклифи билан чиққан. Мулозимлар жамиятда реал кучга айланиб улгурган интернетдан ёвуз мақсадларда фойдаланиш эҳтимоллари борлигини айтишган.\nВиртуал оламда фаол ҳаракат қиладиган мустақил ҳаракатлар эса, депуталарнинг ушбу чиқишини кескин қоралаган. Уларнинг айримлари интернетга чеклов қўйиб бўлмаслигини айтаётган бўлса, иккинчи томон бундай таклифлар ортидан Қозоғистонда интернет умуман тақиқлаб қўйилиши мумкинлигидан огоҳлантиришмоқда. Ҳозирда Қозоғистонда аҳолининг учдан бир қисми интернетдан фаол фойдаланиши айтилади.\nЖонпўлат Мамай Олма отадаги илғор ёшлардан бири. У Мухтар Шохонов номидаги "Руҳ билан тил" клубини бошқаради. Ўзининг кескин фикрлари билан Қозоғистон ҳуқуқ тартибот органларининг назарига аллақачон тушиб улгурган.\nЖонпўлат ўзининг бошқа тенгқурлари каби интернетдан фаол фойдаланади ва интернет орқали ташкилотини жонлантиради. Унинг клуби Twitter, Facebook, Мой мир ва турли электрон хабарномалардан фаол фойдаланади.\n- "Руҳ билан тил"нинг Facebook даги гуруҳида 900 га яқин одам бор. Уларнинг ҳар бирининг яна ўз шахсий саҳифаси бор. Мисол учун, менинг саҳифамда 250-300 дўстим бор қолганларда 150-200 ва 300 атрофида дўсти бор, - дейди Жонпўлат Мамай.\nБундан ташқари ушбу ташкилотнинг Мой мирда ҳам мана шунча дўсти бор. Аъзолар ушбу саҳифаларда асосан жамиятдаги муаммоларни муҳокама қилишади.\nҚозоғистонда интернет фойдаланувчиларнинг фаоллашаётгани ҳукумат мулозимларини хавотирга сола бошлаганига анча бўлган. Мамлакатда турли мухолифат руҳидаги интернет саҳифалари муттасил тўсиқларга дуч келади.\nБир вақтлар Livejournal ижтимоий саҳифаси қочоқ куёв Роҳат Алиевнинг кундалиги дастидан Қозоғистонда тақиқланди. Сайт маъмурияти Алиевдан кундалигини тўхтатишни илтимос қилгандан сўнгина Қозоғистонда ушбу саҳифа тўсиқларсиз очила бошлади.\nImage caption Жонпўлат Мамай Мухтар Шохонов номидаги "Руҳ билан тил" клубини бошқаради\nАммо, Яқин Шарқда ҳукумат раҳбарларининг ўзгаришига етаклаган норозиликлар тўлқини мулозимларни яна хавотир кўчасига бошлади. Айнан интернетдаги фаоллик ушбу давлатларда инқилобга олиб келгани айтиларкан, қозоқ депутатлари ижтимоий саҳифаларни назорат остига олиш таклифи билан чиқмоқда.\n"Ушбу ресурслар сиёсий ҳолатни бузиш ва жамоатчиликнинг фикрини бошқариш учун айрим кучларга ўта зарур. Мисол учун, Мисрдаги воқеалар. Қоҳира, Россиянинг Манеж майдонида бўлиб ўтган воқеаларни ва Тунисдаги Жасмин инқилобларини эсланг", - дейди парламент депутати Бахит Сиздикова.\nСиздикова хонимга кўра, Ахборот ва алоқа вазирлиги зудлик билан эксперт комиссиясини тузиши керак. Унга амалдорлар, нодавлат ташкилоти вакиллари, жамият фаолари ва мамлакатдаги ҳурматга сазовор шахслар кириши керак. Депутат бу шахслар форум аъзолари, блог ва шарҳ қолдирувчилар нима ёзаётганини назорат қилиб ўтириши керак. Комиссия экспертларининг хулосаларига асосланиб, кейин ўша сайтга нисбатан жазо қўлланилиши лозим.\n"Эркин интернет учун" ҳаракатидан Бахитжан Торегожина амалдорларнинг ушбу таклифи бўлмағур гаплигини айтади.\n"Афсуски, депутатларимиз ва сиёсатчиларимизнинг даражаси шу қадарки, улар интернет нималагини тушунишмайди. Уларнинг хаёлидаги интернетни назорат қилиш бу - уни шунчаки ўчириб қўйишдир", - дейди Бахитжан Торегожина.\nТорегожина хоним бундай иш юқумли бўлиши, Эрон ҳукуматининг интернетга маълум тақиқлар қўйиши ортидан бу амал Қозоғистонда ҳам қўлланилмаслигига ҳеч ким кафолат беролмаслигини айтади.\n"Сабаби,- дейди у,- Қозоғистонда интернет билан таъминлаш ҳукуматга қарашли Қазақтелекомнинг қўлида".\nИнтернет ҳаётининг бир қисмига айланиб бўлган "Руҳ билан тил" клуби раҳбари Жонпўлат Мамай эса, 21 асрда интернет чеклаб бўлмас бир кучга айланганини айтади.\n"Интернетни бошқариш уни тақиқлаш имкони йўқ ҳолатга етди. Сабаби, компютерларни бир четга суриб қўйганда ҳам ҳозир ҳар бир одамнинг уяли телефонида интернет мавжуд. Мисрда воқеалар бошланганда Ҳусни Муборак интернетни тақиқлашга ҳаракат қилди. Айниқса, Facebook билан Twitter ни ёпиб ташлади. Бироқ, Google компанияси уларга кўмак кўрсатиб, уяли телефондан ўзаро фикр алмашиш учун Twitter ни қўшиб берди", - дейди Жонпўлат Мамай.\nҚозоғистонда интернет фойдаланувчиларнинг сони 5 миллиондан ортгани айтилади. Бу аҳолининг учдан бир қисми деганидир. Тасдиқланмаган маълумотларга кўра, Facebook дан 1 миллиондан ортиқ қозоғистонлик фойдаланади.\nАйжан Саулетбекова Талабаларнинг мустақил касаба уюшмаси фаолларидан. Уюшма яқинда тузилгани боис, уларнинг ҳозирча ўз офислари йўқ ва фаолиятини кўпроқ виртуал ҳаётда олиб боради. Мой мирда ўзлари учун иккита гуруҳ очиб олишган. Бири ҳамма талабалар учун очиқ бўлса, иккинчиси фақат синалган тор доира учун очиқ.\nImage caption Талабаларнинг мустақил касаба уюшмаси Мой мирда иккита гуруҳ очиб олишган\nКасаба уюшмаси ҳали ёш бўлса-да, интернет орқали флэш моблар, яъни олдиндан келишилган ҳолда бир жойда пайдо бўлиб, бирор воқеага ўз муносабатини ўтказиш амалиётларини ўтказган. Бундай амалиётларнинг одатдаги норозилик акцияларидан фарқи тезкорлигидир. Касаба уюшмаси аъзоси Қозоғистон Миллий университети маҳкамага берган кезда уюшма аъзолари муносбаталрини университет раҳбариятига билдириши учун ана шундай фелш моб акциялардан бирини ташкиллаштирган.\n"Ушбу акциямиз кўнгилдагидан ҳам зиёда бўлганини айтишим мумкин. 20 дақиқача давом этди. Акция жойидан унча узоқ бўлмаган масофада Бўстандиқ туман ички ишлар бўлими бор эди. Улар етиб келишга улгуролмай қолишди. Кетишимиз билан келишибди", - дейди Айжан Саулетбекова.\nКузатувчилар Қозоғистонда интернет фойдаланувчилар шиддат билан кўпаяётган бўлса-да, жамиятдаги ўзгаришларга бефарқ бўлмасдан фаол муҳокама қилувчилар озчиликни ташкил қилишини айтади.\n"Руҳ билан тил" клуби раҳбари Жонпўлат Мамайга кўра, бу сусткашлик вақтинчалик жараён бўлиб, вақти келиб виртуал оламда сиёсий фаол қозоғистонликлар кўпаяди.\n"Қозоғистонда интернет энди ривожланиб келмоқда. Миср билан солиштирганда, бундан беш йил олдинги мисрлик интернетдан фойдаланувчиларнинг сони ҳозирги Қозоғистондаги билан тенг. Менимча интернетни фойдаланган одамнинг кўзи очила бошлайди, кўп нарсаларни кўра бошлайди. Шунинг учун ҳам, интернет фойдаланувчилари сиёсий жиҳатдан кўзи очиқ ва саводли одамлардир", - дейди Жонпўлат Мамай.\nЖонпўлатга кўра, интернет фойдаланувчилари ҳозир Қозоғистонаги ҳақиқий аҳволни билиб ўтирибди. Аммо, улар ҳозирги вақтда майдонга чиқмайди. Бироқ, вақти келганда бу фойдаланувчилар тўхтатиб бўлмас кучга айланиши мумкин.


Луис Энрике: «Кўрамиз «эл-класико»да нима содир бўларкин» » Ўзбекистон янгиликлари – Zamin.uz\n15-02-2015 | 15:23\nZAMIN.UZ / Спорт / 15 Феврал 2015 года763\n“Барселона” бош мураббийи Луис Энрике Испания чемпионатининг ғолиби кўк-анорранглар билан “Реал” ўйинига боғлиқ бўлишини айтиб ўтди. “Эл-класико” 22 март куни Примеранинг 28-тури доирасида Барселонада бўлиб ўтади.“Охирги турларда биз “Реал”дан кейин ўйнаётганимиз мени ҳавотирга солмаяпти. Улардан олдин ўйнаймизми ёки кейинми — мақсадимиз ўзгармайди. Биз ҳар қандай ҳолатда ютишимиз керак. “Барселона” дунёда энг яхши ҳужум чизиғига эга деб ўйлайман. Бунга шубҳа йўқ. Чемпионатдаги кураш охирги тургача бўлади. Кўрамиз, “эл-класико”да нима бўларкин”, — деб championat.com AS нашрига таяниб Энрике сўзларидан келтиради.Манба: www.std.uz\nЎқишни тавсия қиламиз Луис Энрике: “Мессининг статистикаси - худди бошқа галактиканикига ўхшайди”


Жозеф Байден Туркияга ташриф буюради\n16:31 / 13.08.2016\nАҚШ вице-президенти Жозеф Байден Туркияга ташриф буюради. Бу ҳақда Туркия бош вазири Бинали Йилдирим маълум қилган.\n"15-июлдан кейин АҚШнинг қараши ўзгарди ва улар қуруқ сўздан амалга қилишга ўтишди. Бизга вице-президент Байден келади", - дея ҳукумат раҳбари сўзларини келтиради Dogan агентлиги. Йилдирим сафар муддатига ойдинлик киритмаган.\nРасмий Анқаранинг фикрича, 1999-йилдан бери АҚШда истиқомат қилиб келаётган мухолифатчи Фатҳуллоҳ Гулен ва унинг ташкилоти ўтган ой ўртасида амалга оширилган ҳарбий исён учун жавобгардир ва давлат ҳокимияти ҳамда бизнесида кўплаб тарафдорларига эгадир. Шу муносабат билан расмий ҳукумат ўз сафида тозалаш ишларини олиб бормоқда.\n"Гулен ташкилотига алоқаси йўқларни ажратиш мушкул вазифа. Биз бу борада хато қилмасликка ҳаракат қиляпмиз. Ташкилотнинг ўз алоқа воситалари бўлиб, унинг 50 мингга яқин аъзоси бор", - деган Йилдирим.\nБош вазирнинг маълум қилишича, айни вақтда, Туркияда "76,5 давлат хизматчиси ишдан бўшатилган, 4,8 минг мулозим ва 3 мингга яқин ҳарбий хизматчи вазифасидан озод этилган".


1924-йилги миллий-ҳудудий чегаралаш\n1917-йили Туркистонда муҳим сиёсий ўзгаришлар юз берди. Минтақа халқлари мустамлакачиликнинг 50 йиллик зулмига қарши миллий-озодлик курашини авж олдириб юбордилар. Маърифатпарварлик ҳаракати сифатида вужудга келган жадидчилик Туркистон тақдири ҳал қилинаётган пайтда ўзбек халқини ғоявий жиҳатдан бирлаштирувчи куч сифатида майдонга чиқди. Маҳмудхўжа Беҳбудий, Мунаввар Қори, Убайдуллахўжа Асадуллахўжаев (Убайдулла Хўжаев), Мустафо Чўқаев, Аҳмад Заки Валидий Тўғон каби жадид тараққийпарварлари Туркистонга мухторият мақоми бериш учун курашдилар ва сиёсий жараёнларга фаол аралашдилар. Ўлка халқларининг дастлабки ижтимоий-сиёсий жамияти — «Шўрои Исломия» тузилиб, у мухториятчилик ҳаракатининг тепасида турди.\nБу пайтда Бухоро амирлиги ва Хива хонлиги ҳудудида Ёш бухороликлар ва Ёш хиваликлар партияси аъзолари демократик ислоҳотлар ўтказиш учун ўз фаолиятларини кучайтирдилар. Абдурауф Фитрат, Файзулла Хўжаев, Полвонниёз Ҳожи Юсупов уларнинг раҳбарлари эди. Афсуски, 1917-йил ноябрда ташкил топган Туркистон Мухторияти ҳукумати — халқимиз тарихидаги дастлабки демократик ҳукумат орадан кўп ўтмай мустабид совет тузуми ва босқинчи қизил аскарлар томонидан қонга ботирилди. Ҳукумат фаолият кўрсатган Қўқон шаҳри вайрон қилинди, тинч аҳоли қирғинга дучор этилди. 1918-йил феврал ойида дастлаб Қўқон атрофларида бошланган истиқлолчилик ҳаракати тез орада бутун Туркистон минтақасига тарқалди. Фарғона водийсида Кичик ва Катта Эргаш, Мадаминбек, Шермуҳаммадбек, Ислом Паҳлавон, Ёрмат Маҳсум, Бухорода Иброҳимбек, Анвар Пошо, Мулла Абдулқаҳҳор, Хоразмда Жунаидхон каби қўрбошилар ҳаракатга қўмондонлик қилишди. Бироқ Туркистоннинг мустақиллиги ва озодлиги учун курашган истиқлолчилар совет даврида «босмачи» ва «халқ душмани» сифатида кўрсатилиб, жамоатчилик фикри шу йўналишда шакллантирилди. Ашни олганда, истиқлолчилик ҳаракатининг бошидан охиригача бир буюк ғоя устунликқилган эди. Бу ғоя бутун Туркистоннинг миллий истиқлоли ва мустақиллиги ғояси бўлиб, у ҳаракатнинг асосий мақсади бўлиб қолаверди. Истиқлолчилик ҳаракати тарихи ўзбек халқининг совет даври тарихига унинг энг шонли вазафарли, шунингдек, қайғули ва дард-аламли саҳифалари бўлиб ёзилди.\nТуркистон — минтақа халқларининг ягона макони, умумий ватани\nМарказий Осиё, жумладан,Туркистон, Бухоро ва Хоразм давлатларининг туб халқлари неча асрлар давомида турмуш тарзи ва анъаналари жиҳатидан бир-бирига яқин бўлиб келдилар. Бухоро ва Хоразм ХХ аср 20-йилларининг бошига қадар мустақил давлатлар бўлган. Бу минтақа ягона замини, ўз хўжалиги, анъаналари, дини, маданиятининг муштараклиги билан ажралиб турган. Ўрта Осиё давлатларидан ҳар бирининг кўп миллатли эканлиги, ўзбеклар, туркманлар, тожиклар, қорақалпоқлар, қирғизлар, қозоқлар ва бошқа ерли халқларнинг учала давлат ҳудудларида тарқалиб яшаши тарихан анъанавий бўлган. Мана шу давлат тузилмалари доирасида ҳар бир халқ ёки алоҳида уруғлар хўжалик ҳаёти тизимидаги ўз ўрнини егаллаб, ўзининг ишлаб чиқариш ва хўжалик фаолияти билан давлат ва минтақа ижтимоий ҳаётининг яхлит занжиридаги узилмас ҳалқани ташикил этган. Туркистон минтақасининг халқлари шу заминни қадимдан ўзларининг асл ватанл деб билганлар. Ватан ягоналиги ҳисси халқ ижодиётида, анъаналарида, маданиятида ўз аксини топганва шу минтақада яшаб турган барча халқларнинга бадий қадриятига айланган.\nБу минтақанинг халқлари бирдир деган ғоя авлоддан-авлодга ўтиб, миллий етакчилар, жамоат арбоблари ва миллий зиёлиларнинг қарашлари ҳамда амалий фаолиятларида акс этди. Ҳудуд яхлитлигига, халқнинг бирлигига хавф-хатар туғилган кезларда ана шу ғоя худди бир қалқондек бўлиб турди, халқларнинг бир-биридан ажралиб, узоқшиб кетишининг олдини олувчи омил бўлиб қолди.\nТарихан таркиб топган учта давлатни тугатиб туриб, уларнинг ўрнига янги давлатлар тузиш фикри ўлка ва марказнинг раҳбар ходимларидан чиқди. 1920-йилнинг бошларидаёқ ТСРни бўлиб ташлаш ва миллий тил белгисига қараб мухтор (автоном) республикалар тузиш масаласи қўйилган эди. Бу ғоя Турккомиссия раиси Я.Рудзутак ташаббуси билан 1920-йил 15-январда қабул қилинган тезисларда айтилади. Бу тезислар ўша йилнинг июн ойида РКП(б) Марказий Комитетининг «Партиянинг Туркистондаги вазифалари ҳақида» деган қарори лойиҳасига киритилди. Бу таклифни В.И. Ленин қўллаб-қувватлади. Лойиҳага билдирган ўз мулоҳазаларида у Туркистоннинг «Ўзбекия, Қирғизия, Туркмания»га бўлинган картасини тузиш зарур деб кўрсатди. В.И. Ленин бирмунча кейинроқ ўзи тайёрлаган бошқа бир лойиҳада ўз нуқтаи назарини ўзгартириб: «Республикани (яъни Туркистонни) 3қисмга бўлиш олдиндан ҳал қилиб қўйилмасин», деб уқтирди.\nМиллий республикалар вавилоятлар тузишга кўрсатма берилиши ва унинг сиёсий жиҳатдан асосланиши\nТуркистоннинг маъмурий-ҳудудий картасини қайтадан кўриб чиқиш болшевикларнинг қайтадан тузиш сиёсатидан ўлкада норозилик кучайиб борган, мустақиллик учун ҳаракат кўлами кенгайиб келаётгани, миллий масала юзасидан Кавказортида бошланган кураш акс садоси ва бошқа сабабларга кўра орқага сурилиб турди. 1920-йилга келиб Ўрта Осиёда ТСРдан ташқари Бухоро ва Хоразм Халқ Совет республикалари тузилганлиги ҳам муҳим омил бўлди. Бу республикалар тузилганидан кейин маълум раҳбарлар гуруҳи уларни ҳам ҳудудий қайта бичиш доирасига тортиш режаларини илгари сурдилар.\nМиллий республикалар тузиш зарурлиги ғояси ташаббусчилари уни (яъни, бу ғояни) ерли халқлар ҳаётида тенгсизлик мавжудлиги, миллий можаролар кучайиб бораётгани билан асосладилар. Бу можаролардан қутулиш йўли туркманлар, қирғизлар ва бошқаларнинг миллий давлатини тузиш, деб эълон қилдилар, амалда эса бу чора-тадбир халқларни бир-биридан ажратиб қўйишдан бошқа нарса эмас эди. Ҳудудларни қайтадан белгилаш ва чегаралаш тарафдорлари тил тафовутлари, миллий тафовутларга диққатни кўпроқ қаратиб, ҳўжаликка оид, иқтисодий омилларни, мавжуд сув ресурслари, суғориш тизимларининг умумий эканлигини камроқ ҳисобга олдилар. Умуман, сиёсий жиҳатлар биринчи даражали ҳисобланди. Раҳбар ходимлар орасидаги европаликлар билан туб халқлар вакиллари ўртасидаги ихтилофлар, шунингдек, айрим гуруҳбозлик кўринишлари механик тарзда Ўрта Осиё минтақаси халқлари ўртасидаги муносабатларга кўчди. Рудзутак, Сталин ва бошқалар Ўрта Осиёда миллий можаро мавжудлигини уқтирдилар. Миллий масала сунъий равишда бўрттириб юборилди ва давлатлар ҳудудини тубдан қайта белгилаш учун ҳал қилувчи асосий далил сифатида илгарисурилди.\nТурор Рисқулов Турккомиссия ва Я.Рудзустак тезисларига қарама-қарши ўлароқ, ва бир гуруҳ миллий етакчилар 1920-йилдаёқ туркийзабон халқлар ягона бўлиб, уларнинг тарихий илдизлари, динлари, анъаналари ва маданияти муштаракдир, Туркистонни алоҳида қисмларга ажратиб бўлмайди, деган ғояни илгари сурдилар. Бироқ бу фикрни болшевикча Марказ инкор этиб, уни пантуркизм, панисломизм, буржуа миллатчилиги деб баҳолади.\nМинтақани миллий-ҳудудий жиҳатдан қайта тузиш масаласи партия органлари томонидан ишлаб чиқилди ва амалга оширилди. Ўрта Осиё бюроси (Средазбюро) умумминтақани қамраб оладиган чегараланиш зарурлиги тўғрисидаги масалани республикалар партия органлари, партия ходимлари муҳокамасига қўйишга зўр бериб интилди. Бу ҳолат, хусусан, СССР тузилгач (1922-йил 30-декабр) кучайди.\n1922-йили, ва айниқса, 1923-йили ерли миллатлар вакилларининг бир қанча раҳбар ходимлари Ўрта Осиёда амалга оширилаётган миллий сиёсатдан қониқмаётганликларини очиқ-ойдин маълум қила бошладилар. 1923-йил охирида Туркистон ходимларининг бир гуруҳи Марказга хат билан мурожаат қилиб, унда миллий низолар ўлкада тугатилмасдан, кўпроқ авж олдирилмоқда, деб қайд этдилар. Ушбу мактубда миллий етакчилар мавжуд бўлган маълум милҳий-ҳудудий низоларни тарихан таркиб топган ҳудудлар, алоқалар, давлат тузумини кескин бузмасдан, ҳар бир алоҳида республика доирасида ҳал қилиш зарур, деган фикрни илгари сурдилар. Баъзи жойларда бу ғоя амалий жиҳатдан юзага чақарилди. 1923-йил октабрида Бухоро республикасида туркман ва тожик вилоятлари ташкил этилди. Кейинчалик Хоразм республикасида мухтор туркман ва мухтор қирғиз-қозоқ-қорақалпоқ вилоятларини ташкил этишга қарор қилинди. 1923-йил декабрида Фарғона водийси вакиллари РСФСР таркибида Фарғона мухтор вилояти ташкил этиш тўғрисида таклиф билан чиқдилар. Бироқ бу фикрни ўлкадаги раҳбар органлар, аввало партия органлари хато фикр деб рад этди. Чегаралаш ғоясини ишлаб чиқиб, маромига етказиш йўли ва бошқа бир қанча таклифлар ҳам олға сурилди. Бироқ Марказ ва РКП(б) Марказий Комитети ЎртаОсиё бюроси яхлит ва улкан минтақада, аввало учта Ўрта Осиё республикалари ҳудудларида ялпи ҳудудий чегаралаш чора-тадбирларини қатъий илгари сурдилар.\nЎрта Осиёни чегаралаб бўлиш ва миллий республикалар тузиш ғояси 1924-йилда амалга оширила бошланди. Бироқ бу масалага доир зиддиятлар айни даврда ҳам давом этаверди. Бу кампанияда иштирок этишдан бўйин товлашга очиқ-ойдининтилиш ҳоллари такрорланаверди, янги лойиҳалар таклиф этилди. Лекин Марказ, Ўрта Осиё бюроси қаттиқ туриб олди.\nАммо Ўрта Осиё республикаларидаги ҳукумат ва партия органларининг нуқтаи назарлари якдил эмас эди. Туркий халқлар бир-бирига яқин, деган фикр ўртага қўйилар, бошқа далиллар келтириларди. 1924-йил февралида Бухоро Компартияси чегараланиш масаласини кўриб чиқди. Унда Ўрта Осиёнинг маъмурий тузилиши юзасидан такиф этилаётган, барча туркий халқларнинг илдизи бирлигини ҳисобга олмайдиган сиёсат ўтмиш истилочилари сиёсати билан бир деб айтилди. Ўрта Осиё бюроси тезислардаги бу фикрларни хато деб эълон қилиб, қаттиқ танқид остига олди. Туркистон Марказий Ижроия Комитети ва Туркистон компартиясининг 10-мартдаги бирлашган кенгашида атоқли партия ходимлари С.Хўжанов, С.Асфандиёров, Н.Паскутский Ўрта Осиёдаги мавжуд совет республикалари ўрнида Ўрта Осиё федератсиясини тузиш тўғрисида таклиф киритдилар. Шу билан бирга С.Хўжанов Туркистон ягона, бир бутун ва унинг яхлитлигини бузиш мақсадга мувофиқ эмас, деб қўшимча қилди.\nХоразм раҳбарларида ҳам алоҳида фикрлар мавжуд эди. 1924-йил мартида улар республика доирасида: туркманлар,ўзбеклар, қирғизларнинг «суд ишлари... шариат бўйича олиб бориладиган, миллий тиллардаги... мактаблари бўлган»мухтор вилоятларини тузишни таклиф этдилар. 8-май куни бир гуруҳ Хоразм раҳбарлари РКП(б) Марказий Комитетига «Хоразмда миллий масалани ҳал қилиш тўғрисида мактуб» юбориб, унда Хоразмни чегараланишга қўшмасликни илтимос қилдилар. Улар ўзларининг шу нуқтаи назарларини республиканинг олисда жойлашганлиги, иқтисодий жиҳатдан ажралиб турганлиги билан асосладилар. Бу нуқтаи назарни Хоразм Компартияси Марказий Комитети, жумладан, Қаландар Одинаев (1897—1938)ҳам қўллаб-қувватлади. Қаландар Одинаев 1922-йил октабрига қадар Амударё вилоятида, сўнгра Хоразмда РКП(б) Марказий Комитети Ўрта Осиё бюроси вакили бўлиб ишлади. 1924-йил июлда Қ. Одинаев Хоразм Компартияси масъул котиб вазифасидан олиб ташланди.\nЎзбекистон ССРнинг ташкил этилиши. Чегараланиш якунлари\nТуркистонда, Бухоро ва Хоразм республикаларида амалий иш бошлаб юборилди. Комиссиялар ва кичик комиссиялар бўлғуси тузилмаларнинг ҳудудлари ва чегаралари тўғрисидаги масалани ишлаб чиқдилар. Бошқарув аппаратлари тузиб, режалар, иқтисодиёт, бюджет, ер-сув муаммоларини, маориф, соғлиқни сақлашни ташкил қилиш муаммоларини ва бошқаларни ҳал қилдилар. Сиёсий тушунтириш ишлари олиб борилди. Материаллар матбуотда эълон қилинар, митинг ва йиғилишлар ўтказилар эди. Миллий-ҳудудий чегараланиш ўтказилишини маъқуллаб резолютсиялар қабул қилинди. 1924-йил 31-октабрда Ўзбекистон ССР Инқилобий Комитети (ревком) тузилди, у Ўзбекистон республикаси тузишни бошқариб борди. Мунозаралар тобора қизиб борди. Сталин «Миллатлар ўртасидаги низоларга хотима бериш» учун чегараланишни амалга оширишга киришишни таклиф этди. 1924-йил12-июнда РКП(б) Марказий Комитети Сиёсий бюроси Ўрта Осиёда чегараланиш тўғрисидаги масалани яна бир кўриб чиқди ва уни ўтказиш тўғрисида қарор қабул қилди. Хоразм республикаси чегараланишга киритилмади, лекин 1924-йил 26-июлда Хоразм Компартияси республиканинг чегараланишга киритилишига ўзининг розилигини билдирди.\nБухорода махсус қурилган Халқ уйида 1925-йил 13-февралда Советларнинг I умумўзбек қурултойи очилди. Унда «Ўзбекистон Совет Сотсиалистик Республикаси тузилгани тўғрисидаги декларатсия» қабул қилинди. Ўзбекистон ҳукуматининг бошлиғи қилиб Файзулла Хўжаев сайланди. Съезд республика ҳокимиятининг олий органларини расмийлаштирди. Республика советлари Марказий Ижроия Комитети раиси этиб Фарғона водийсидан чиққан деҳқон, «Қўшчи» иттифоқининг раиси Йўлдош Охунбобоев (1885—1943) сайланди. Жамоат ташкилотлари ҳам тузилди. Ўзбекистон ССРнинг дастлабки пойтахти Бухоро бўлган. Бироқ кўп ўтмай — 1925-йил апрелида пойтахт Самарқандга кўчирилди. Ўзбекистон ССР кейинчалик- 1925-йил майда СССР таркибига кирди. 1929-йилгачаТожикистон АССР Ўзбекистон ССР таркибида бўлган.\nТузилган Ўзбекистон ССРга ТССРдан Сирдарё, Фарғона ва Самарқанд вилоятларининг катта қисми, собиқ Бухоро Халқ Совет Республикасидан унинг марказий ва ғарбий қисмлари, яъни Зарафшон, Сурхондарё ва Қашқадарё водийлари, шунингдек, Хоразм воҳаси кирди. Ўзбекистон ССР ҳудуди 312394 кв.км ни ишғол қилди.Ўзбекистон ССР таркибида Тожикистон АССР тузилди, бу мухтор республика кейинчалик Тожикистон ССРга айлантирилди. Ўзбекистон ССРнинг ўз аҳолиси, 1926-йилдаги рўйхатга олиш маълумотларига қараганда, 4447555 кишини ташкил этди, уларнинг 74,2 фоизи ўзбеклар эди. Республикага 1195 минг десятина суғориладиган ер, ишлаб турган 185 та саноат корхоналари кирди. Бу корхоналар орасида 39 та пахта тозалаш заводи бор эди. Ўзбекистон ССР саноатида 87 минг ишчи ишларди.\nМиллий-ҳудудий чегаралаш Ўзбекистон халқлари учун ҳар томонлама бошқача аҳамиятга эга бўлди. У халқнинг ижтимоий-сиёсий ҳаётига, маданиятига, анъаналарига катта таъсир кўрсатди. Минтақа картаси қайтадан тузилди. Ўзбекистон ССРнинг тузилиши эса Ўзбекистон халқи давлат тузилиши тарихида диққатга сазовор воқеаларнинг бири бўлиб қолди. Лекин бу ўзбек давлатчилиги тарихига асос солинди, деган маънони англатмайди, албатта. Халқимизнинг давлатчилиги кўп асрлик тарихга эга. Ўзбекистон ССР эса амалда ҳеч қандай мустақил сиёсий ҳуқуқларга эга эмас эди, чунки у мустабид совет тузумининг янги шаклидаги бир қисми эди, холос.\nХулоса қилиб айтганда, ҳақиқатдан ҳам Ўрта Осиё давлатларидан ҳар бирининг кўп миллатли эканлиги, ўзбеклар, туркманлар, тожиклар, қорақалпоқлар, қирғизлар, қозоқлар ва бошқа ерли халқларнинг учала давлат ҳудудларида тарқалиб яшаши тарихан анъанавий бўлган. Мана шу давлат тузилмалари доирасида ҳар бир халқ ёки алоҳида уруғлар хўжалик ҳаёти тизимидаги ўз ўрнини эгаллаб, ўзининг ишлаб чиқариш ва хўжалик фаолияти билан давлат ва минтақа ижтимоий ҳаётининг яхлит занжиридаги узилмас ҳалқани ташкил этган. Туркистон минтақасининг халқлари шу заминни қадимдан ўзларининг асл ватани деб билганлар.\nШундай қилиб, Ўрта Осиёни чегаралаб бўлиш ва миллий республикалар тузиш ғояси 1924-йилда амалга оширила бошланди\nИ. А. Каримов. “Тарихий хотирасиз келажак йўқ”. Т., 1998 й.\nКаримов И.А. юксак манавият-енгилмас куч.Т.2008.\nЎзбекистон Республикаси Энсиклопедияси.Т.1997.\n4. Саидқулов Т. “Ўрта Осиё халқлари тарихшунослигидан лавҳалар”. Т., 1993й.\n5. Азамат Зиё. “Ўзбек давлатчилиги тарихи”. Т., 2000 й.\n6. Мухиддинов Н. Кремилда ўтга йилларим.Т.1994.\n7. Ўзбекистоннинг янги тарихи. II-китоб.Т.2000